"Setelah dibahaskan dan dibincangkan dengan panjang lebar, maka Majlis Fatwa berpendapat dan memutuskan, bahawa bekas tapak masjid yang diruntuhkan tidak harus/tidak boleh dibangunkan atau didirikan sebarang bangunan di atasnya melainkan Masjid sahaja."


Hukum beriman dengan sekalian anbiya dan rasul-rasul itu wajib samalah seperti beriman dengan rasul kita Muhammad S.A.W pada sifat-sifat yang wajib, mustahil dan harus.


Mesyuarat Jawatankuasa Fatwa Negeri Kedah yang bersidang pada 8 Jun 1998 telah membincangkan mengenai memandikan bayi yang baru lahir sebelum diazan dan diiqamatkan. Mesyuarat berpendapat bahawa dari segi syara' tidak wajib dimandikan bayi yang baru lahir bagi tujuan untuk diazankan dan diiqamatkan.


Jawatankuasa berpendapat tanah perkuburan yang diwakaf secara umum adalah haram dipagar sementara tanah perkuburan yang di wakaf secara khusus untuk keluarga tertentu maka tiada halangan untuk memagarnya.


Jawatankuasa Perunding Hukum Syara' (FATWA) telah membincangkan perkara di atas dengan penuh teliti mengikut hukum yang mukatabar didalam Islam dan keputusannya adalah seperti berikut:

'Jawatankuasa Fatwa kali 5/98 memutuskan agar kajian yang lebih mendalam dilakukan ke atas ajaran ini dengan menumpukan kepada persoalan-persoalan berikut:

i- Penyelewengan dari sudut akidah

ii- Kesalahan yang jelas dari sudut ibadat dan syariat

Jawatankuasa juga mengesyorkan agar guru ajaran ini dipanggil secara resmi dalam sesi soal jawab, bagi mendapatkan penjelasan berkaitan ajaran beliau.


Mesyuarat Jawatankuasa Fatwa Negeri Kedah yang bersidang pada 31 Oktober 2002 telah membincangkan mengenai Wudhuk. Mesyuarat berpendapat bahawa mengikut Mazhab Syafie wudhuk hendaklah berlari air di atas anggota wudhuk. Jika tidak mengalir maka dianggap tidak dibasuh dan tidak sah wudhuknya.


Tidak harus seorang bapa memberi zakat kepada anak lelakinya yang fakir atau miskin yang dibawah tanggungannya. Walau bagaimanapun jika anak lelakinya berhutang dan ia tidak berkemampuan untuk melunaskannya, maka adalah harus bagi bapanya memberi zakat atas sebab berhutang (gharim) dan zakat tersebut hendaklah digunakan untuk membayat hutang itu sahaja.


Mesyuarat Jawatankuasa Fatwa Negeri Kedah yang bersidang pada
15 November 1999
 telah membincangkan mengenai Ajaran Tok Hussin Janggut / Ahmad Laksamana. Mesyuarat telah bersetuju dengan sebulat suara mengharamkan penyebaran dan pengamalan ilmu ajaran Tok Hussin Janggut / Ahmad Laksamana.


Mesyuarat Jawatankuasa Fatwa Negeri Melaka Bil. 1/2011 yang bersidang pada 22 Rabiulawwal 1432H bersamaan 25 Februari 2011M sebulat suara bersetuju memutuskan bahawa :

Pihak Maxis hanya diiktiraf sebagai agen dan bukannya amil untuk memungut kutipan zakat fitrah kerana menggunakan perkhidmatan SMS.
Bayaran upah hendaklah diambil dari PZM dan bukan dari pembayar fitrah yang menggunakan perkhidmatan SMS.
Memandangkan semakin banyak syarikat telekomunikasi terdapat di Malaysia dan kemungkinan memohon untuk memberi perkhidmatan seperti ini maka
mesyuarat bersetuju untuk mewartakan fatwa ini secara umum
.
Sighah fatwa yang dipersetujui adalah seperti berikut :
"Pembayaran zakat fitrah melalui khidmat Sistem Pesanan Ringkas (SMS) adalah harus dengan syarat pihak yang menyediakan perkhidmatan tersebut hendaklah dilantik oleh Majlis Agama Islam Melaka (Majlis) sebagai agen yang hanya akan membuat pungutan zakat fitrah melalui kaedah SMS di Negeri Melaka bagi suatu tempoh yang dibenarkan oleh Majlis Agama Islam Melaka".


Mesyuarat Jawatankuasa Fatwa Negeri Kedah yang bersidang pada
30 Januari 2008
 telah membincangkan mengenai Zakat Tanaman/Pertanian. Mesyuarat berpendapat bahawa zakat pertanian wajib dikeluarkan apabila cukup nisab. Manakala pembayaran hutang hendaklah dibayar mengikut perjanjian yang telah dipersetujui dengan pihak bank berkenaan atau orang perseorangan.


Mesyuarat Jawatankuasa Fatwa Negeri Kedah yang bersidang telah membincangkan mengenai pembelian saham. Mesyuarat memutuskan bahawa sah membeli saham tersebut kerana diqiaskan kepada pembelian secara tangguh.


Mesyuarat Lembaga Fatwa Negeri Sarawak kali ke 3 pada 16 Jamadilakhir 1418H/ 18 Oktober 1997M telah memutuskan:
"BAHAWA pendermaan organ ginjal atau buah pinggang kepada pesakit buah pinggang adalah harus tertakluk kepada syarat-syarat seperti berikut:
(1) DERMA DARI YANG HIDUP
Syarat-syaratnya adalah seperti berikut:
(a) Penderma rela dengan ikhlas hati menderma organ ginjal atau buah pinggangnya;
(b) Disahkan oleh pakar perubatan bahawa pendermaan itu tidak akan membahayakan kesihatan si penderma; dan
(c) Tidak dilakukan dengan cara jual-beli
(2) DERMA DARI YANG MATI
Syarat-syaratnya adalah seperti berikut:
(a) Sebelum meninggal dunia penderma telah menyatakan kerelaannya untuk mendermakan organ ginjal atau buah pinggangnya itu kepada orang lain setelah dia meninggal dunia atau diizinkan oleh wali atau ahli warisnya untuk berbuat demikian dan tidak pula dilakukan dengan paksaan;
(b) Disahkan oleh pakar perubatan bahawa organ ginjal atau buah pinggang yang didermakan itu masih boleh dimanfaatkan oleh pesakit buah pinggang yang memerlukannya;
(c) Hendaklah dipastikan bahawa pemindahan organ ginjal atau buah pinggang itu semata-mata untuk berubat; dan
(d) Tidak dilakukan dengan cara jual-beli


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut :

"Bahawa komoditi utama seperti kelapa, kelapa sawit, getah, lada hitam, nenas dan lain-lain adalah tidak diwajibkan zakat kerana tidak ada nas dan dalil-dalil yang mewajibkan hasil-hasil tersebut dikeluarkan zakat. "


"Majlis Fatwa memutuskan bahawa hukumnya harus (boleh) memindahkan kubur orang Islam yang terlibat dari tanah perkuburan tersebut ke tanah perkuburan yang lain untuk pembesaran jalan dengan syarat jika mayat-mayat dalam kubur yang hendak dipindahkan itu sudah hancur sama sekali, jika sekiranya mayat-mayat yang terlibat belum hancur jasadnya, maka hukumnya haram menggali dan memindahkan ke tempat lainnya".


Sah menjual barang hiasan yang dibuat daripada emas dan perak secara tangguh.


1. Tiada halangan untuk menggunakan perkataan "Islam" oleh mana-mana pertubuhan, malahan digalakkan tetapi hendaklah berdisiplinkan ilmu, iman dan ehsan. Walau bagaimanapun mana-mana orang atau pertubuhan yang menggunakan Islam atau perkataan "Islam" untuk tujuan mengelirukan masyarakat atau penyelewengan adalah salah dan bercanggah dengan prinsip-prinsip syariat Islam dan boleh diambil tindakan menurut peruntukan undang-undang yang sedia ada.
2. Seseorang itu sudah diiktiraf sebagai Islam jika menepati rukun Iman dan rukun Islam. Dari itu adalah salah dan tidak berhak lagi bagi mana-mana pihak menambah apa-apa syarat lain bagi menentukan keIslaman seseorang itu. Fahaman bahawa perlu ada tambahan syarat-syarat lain, selain daripada menepati rukun Iman dan rukun Islam, seperti sokongan kepada pihak-pihak tertentu sebelum seseorang itu ditentukan keIslamannya adalah salah di sisi Islam. Oleh itu sesiapa yang mengamal, mengajar, menyeru atau menyebar dengan apa-apa jua cara pun akan fahaman tersebut adalah melakukan perbuatan yang termasuk dalam perbuatan mentebarkan ajaran salah atau menyeleweng.
3. Ketentuan syurga atau neraka adalah hak mutlak Allah SWT. Dari itu, dakwaan bahawa pengakuan dan sokongan kepada orang atau pertubuhan tertentu diperlukan sebelum seseorang Islam layak ke syurga atau ke neraka adalah salah menurut ajaran Islam. Oleh itu sesiapa yang mengamal, mengajar, menyeru atau menyebar dengan apa-apa jua cara pun akan fahaman tersebut maka perbuatan sedemikian termasuk dalam perbuatan menyebar ajaran salah atau menyeleweng.


Pada menjalankan Kuasa-kuasa yang diberikan oleh seksyen 15 dalam Enakmen Majlis Agama Islam Dan Adat Istiadat Melayu Kelantan, 1966, maka Majlis dengan ini mengisytiharkan bahawa kitab yang bernama “ Kashful Asrar ” terjemahan Al-shaikh Mohd. Salleh Bin Abdullah Mengkabui, Cetakan yang kedua puluh, dicetak dan di terbitkan oleh Al-Matba’at Ul Ahmadiah, 101 Jalan Sultan, Singapura. Dan yang sama dengannya itu adalah kitab yang mengandungi ajaran-ajaran dan perkara-perkara yang berlawanan dengan hukum syarak dan ajaran Ugama Islam, dan oleh itu adalah ditegahkan .


"Seseorang isteri yang ditinggalkan oleh suaminya yang belum tamkin dengannya dan tiada dapat sebarang berita ditinggalkan suaminya berada (ghaib), maka Kadi menurut qaul Mazhab Maliki bolehlah memfasakhkan nikahnya kerana mengelakkan dari kemudharatan ke atas isteri."


Terdapat dua pendapat berkaitan permasalahan ini :
1)
Harus
 bagi wanita bukan Islam melihat anggota wanita Islam yang terdedah pada kebiasaannya ketika menjalankan pekerjaan. Yang dikehendaki dengan anggota yang terdedah diwaktu menjalankan pekerjaan ialah kepala,tengkok/leher, lengan dan hujung betis.dan haram baginya melihat anggota-anggota yang lain dari yang tersebut.
2)
Harus
 bagi wanita bukan Islam melihat aurat wanita kecuali anggota diantara pusat dan lutut memandangkan kepada mereka sama-sama wanita.
Pendapat pertama adalah muktamad, namun demikian memandangkan keadaan pergaulan wanita yang berlainan agama begitu meluas di sekolah-sekolah, di pusat-pusat pengajian tinggi,di asrama, di tempat bekerja dan lain-lain, maka pendapat kedua itu ada kesesuaian dengan keadaan.


Majlis Agama Islam Dan Adat Istiadat Melayu Kelantan

Bismillahirrahmanirrahim

Adalah Jawatankuasa Ulama’ Majlis, telah diminta oleh Majlis Agama Islam Kelantan supaya memberi “Fatwa” dari segi Ugama Islam dalam masalah: Apakah hukumnya orang-orang Islam yang berikat dengan orang-orang kafir serta beruding, bermesyuarat dan bermuafakat pada memerintah sesebuah Negara, iaitu adakah orang-orang Islam itu menjadi “kafir” ataupun “ tidak kafir ?

Fatwanya

Alhamdulillah, Wassolatu Wassalam Ala Rasullullah, Wa Ala Alihi Wasohbihi Waman Walah

Bahawasanya kemudian daripada menyelidik, menyemak dan mengkaji akan nas-nas yang berkenaan setakat yang dijumpainya dari kandungan kitab-kitab Tafsir dan lainya yang muktabar adalah hukum atau fatwa dalam masalah atau pertanyaan yang tersebut di atas itu bagaimana di bawah ini:-

“ Tidak jadi kafir, jikalau orang-orang Islam berikat dengan orang-orang kafir seperti yang tersebut di dalam pertanyaan itu sekiranya tidak beserta dengan rasa rela atau setuju (redha) dengan kekafirannya. Sebaliknya jikalau berserta dengan rasa rela atau setuju (redha) dengan kekafirannya maka jadi kafir, tetapi bagaimana pun adalah haram kecuali ketika terpaksa yang tak dapat dielakkan (darurat)”.

Catitan

(1) Bersetuju juga dicatitkan sebagai keputusan, bahawa nas-nas yang termaktub di dalam Tafsir Sowi itu sama sahaja maksud dan tujuannya dengan nas-nas yang didapati di dalam lain-lain kitab tafsir seperti Aklil, Khazan dan sebagainya.

(2) Fatwa bagaimana yang ditetapkan di atas ini adalah dengan semata-mata memandang kepada nas-nas yang didapati dari kandungan berbagi-bagai kitab tafsir dan lainnya yang muktabar tanpa menoleh kepada lain-lain sudut, yakni sewaktu menyemak dan mengkaji nas-nas itu tidaklah menujukan pandagan kearah mana-mana negara, samaada pada segi masyarakat penduduk-penduduk, undang-undang perlembagaan atau keadaan siasah Negara itu atau sebagiannya.

[Fatwa itu dikeluarkan menurut kuasa dibawah bab 42 [2] daripada undang-undang Negeri Kelantan nombor 1 tahun 1953, bagi pihak dan dengan nama majlis, pada 3.9.1963]


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-74 yang bersidang pada 25 -27 Julai 2006 telah membincangkan Pelantikan Pendaftar Nikah Cerai Luar Negara Atas Nama Jawatan. Muzakarah telah memutuskan bahawa:

Islam menyuruh umatnya mempermudahkan urusan perkahwinan selagimana ia tidak melanggar Hukum Syarak dan mematuhi peraturan negara. Walau bagaimanapun dalam urusan perkahwinan di luar negara, pelantikan Pendaftar Nikah Cerai perlu dipilih daripada mereka yang berkelayakan dan memenuhi syarat-syarat wali yang ditetapkan.

Berdasarkan keperluan tersebut, Muzakarah memutuskan bahawa pelantikan Pendaftar Nikah Cerai Luar Negara tidak boleh dibuat atas nama jawatan, tetapi perlu dibuat atas nama individu yang berkelayakan menurut syarak.


Mesyuarat Lembaga Fatwa Negeri Sarawak Kali Kesebelas, yang bersidang pada 10 Zulkaedah 1427H/ 1 Disember 2006M telah membincangkan mengenai
Laporan Kajian Mengenai Kumpulan Jemaah Tabligh
. Mesyuarat telah membuat keputusan seperti berikut:
"Kegiatan Jemaah Tabligh adalah tidak haram dan tidak perlu dibendung. Pihak Berkuasa Agama Negeri adalah disyor untuk membekalkan garis panduan kepada pihak berkenaan ( Jemaah Tabligh)"


Rang Persiaran â€œ Fatwa Jawatankuasa Ulamaâ€™ â€œ Dalam Warta Kerajaan Undang-Undang Majlis Ugama Islam Dan Adat Istiadat Melayu Dan Mahkamah Kadhi No 1 Tahun 1953

( Persiaran di bawah bab 42 (4) daripada undang-undang nombor 53 / 1)

Bahawa mengikut bab 43 (3) daripada Undang-Undang Majlis Agama Islam Dan Istiadat Melayu dan Mahkamah-Mahkamah Kadhi Nombor 1 tahun 1953 , Majlis Agama Islam Dan Istiadat Melayu Kelantan menetapkan supaya di siarkan Fatwa bagaimana di bawah ini:

Soalan:

Apakah hukumnya terhadap puja pantai â€œDi Pantai Cinta Berahiâ€� bagaimana cara-cara dan istiadat-istiadat memuja itu ada terkandung di dalam Majalah Mestika keluaran bulan Jun,1960 dimuka 16-19?

Jawapan:

Istiadat puja pantai seperti yang dilakukan bagaimana diceritakan di dalam Majalah Mestika keluaran bulan Jun, 1960, itu hukumnya adalah haram dan perbuatan meminta perlindungan daripada hantu-hantu, puaka-puaka jin atau sebagainya itu adalah perbuatan sesat yang mana dengan perbuatan yang seperti itu jin-jin, puaka  dan hantu syaitan itu menjadikan mereka bertambah-tambah sesat lagi, seperti Firman Tuhan di dalam Al-Quran ayat 6 surah Al-Jin, yang bererti
â€œ sesunggunya ada lelaki daripada bangsa Manusia, mereka meminta perlindungan daripada lelaki bangsa Jin, maka dengan sebab perbuatan yang seperti itulah jin-jin itu menjadikan bertambah-tambah sesatâ€�.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan teliti dan mengikut hukum yang mu"tabar dalam Islam. Keputusannya adalah seperti berikut:

'Jawatankuasa Fatwa yang bersidang kali ke 4/98 memutuskan hukum akad nikah sama ada wali Mujbir atau tidak yang jelas (pasti) menganut ajaran sesat yang telah difatwakan oleh pihak berwajib adalah tidak sah. Walaubagaimanapun sekiranya ia bertaubat dan mengucap dua kalimah syahadat semula, akad nikahnya adalah sah'.


Mesyuarat Jawatankuasa Fatwa Negeri Sembilan Bil. 03/2015-1436H yang bersidang pada 20 April 2015 bersamaan 01 Rajab 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-88 berkenaan Hukum Penglibatan Orang Islam Dalam Aktiviti
Candlelight Vigil
 Pada Sesuatu Perhimpunan Atau Acara dengan
sighah
 seperti berikut :

1. Islam melarang umatnya daripada terlibat dalam apa jua amalan yang bersifat
ritual
 atau upacara agama bukan Islam.

2. Umat Islam dilarang menyertai aktiviti
Candlelight Vigil
 kerana ia mengandungi unsur-unsur
tasyabbuh
 dengan agama bukan Islam yang akan menjejaskan akidah umat Islam.

Keterangan/Hujah :

1. Di dalam Islam, cahaya atau api yang dihasilkan oleh lilin dan selainnya tidak memberi apa-apa pengertian berkaitan aqidah dan kepercayaan. Cahaya atau api hanya merupakan satu alat yang dikurniakan oleh Allah SWT bagi memudahkan urusan kehidupan manusia. Bagaimanapun, api atau cahaya menjadi satu perkara yang amat signifikan bagi agama-agama bukan Islam terutamanya bagi agama majoriti di negara ini iaitu Kristian, Hindu dan Buddha. Amalan
Candlelight Vigil
 khasnya atau kuasa cahaya atau api amnya mempunyai perkaitan langsung dengan ketiga-tiga agama tersebut.

2. Upacara berhimpun di suatu tempat dengan membakar lilin sebagai tanda protes adalah menyerupai amalan agama orang bukan Islam. Hukum Islam jelas melarang umatnya meniru atau menyerupai budaya dan cara hidup orang bukan Islam. Ini berdasarkan sebuah hadith Rasulullah S.A.W. dalam Mausu’ah al-Sunnah, al-Kutub al-Sittah Sahih Muslim: Kitab Al-Aqdiyyah, Hadis ke-18, m.s. 1343 yang bermaksud:

“Sesungguhnya Rasulullah S.A.W. telah bersabda: Barangsiapa yang mengamalkan perkara yang bukan dari pada amalan kami maka ia adalah tertolak”.
 (Riwayat Muslim)

3. Rasulullah S.A.W turut melarang umatnya daripada melakukan sesuatu perkara yang bukan datangnya dari urusan agama, sepertimana disebutkan di dalam Mausu’ah al-Sunnah, al-Kutub al-Sittah Sahih Muslim: Kitab Al-Aqdiyyah, Hadis ke-17, m.s. 1343 yang bermaksud:

“Telah diberitakan kepada kami oleh Abu Ja’far Muhammad bin al-Subhi dan Abdullah bin Aun al-Hilali kesemua daripada Ibrahim bin Sa’ad telah berkata Ibn al-Subhi, diceritakan kepada Ibrahim bin Sa’ad bin Ibrahim bin Abd al-Rahman bin Auf, diberitakan kepada kami oleh ayahku daripada al-Qasim bin Muhammad daripda Aisyah berkata; Rasulullah S.A.W telah bersabda “Sesiapa yang mengada-adakan (mereka-reka) perkara yang baru dalam urusan kami dan perkara tersebut bukan tergolong di dalamnya maka ia adalah tertolak”.
 (Riwayat Muslim)

 Status pewartaan : Proses Warta


Merokok adalah haram


Mesyuarat lembaga Fatwa Negeri Sarawak kali ke 3 pada 16 Jamadilakhir 1418H/ 18 Oktober 1997M telah membincangkan pandangan Islam tentang muzik yang mana ianya dibolehkan asalkan :-
i. Tidak mengkhayalkan sehingga lupa kepada kewajipan
ii. Tidak mengandungi unsur-unsur lucah
iii. Tidak mengarah kepada perbuatan dosa
iv. Tidak memberangsangkan nafsu
v. Tidak berlebih-lebihan dalam berhibur
vi. Tidak menghilangkan nilai-nilai akhlak Islamiah
vii. Tidka mengandungi perkataan atau perbuatan yang menyalahi aqidah, syariah dan akhlak Islamiah
Berhubung dengan penggunaan teknologi canggih untuk membolehkan manusia yang hidup berduet dengan penyanyi yang telah meninggal, Jawatankuasa memutuskan perbuatan tersebut tidak dilarang oleh Islam asalkan tidak bertentangan dengan syarat-syarat yang disebut di atas


Jawatankuasa Perunding Hukum Syara' (Fatwa) telah diminta untuk memberikan fatwanya mengenai perkara ini.


Mesyuarat Jawatankuasa Fatwa Negeri yang bersidang pada
24 Julai 1994 t
elah membincangkan mengenai Buku "Aurad Muhammadiah" Pegangan Darul Arqam sekaligus menjawab tuduhan Hj. Ashaari Muhammad dan "Manaqib Sheikh Muhammad b. Abdullah as-Suhaimi" tulisan Mohamad Taha as-Suhaimi. Mesyuarat memutuskan bahawa :-

i.	Kedua-dua buah buku berkenaan adalah diharamkan.
ii.	Kumpulan Darul Arqam @ Al Arqam yang berpegang kepada ajaran-ajaran dan fahaman yang terkandung di dalam buku-buku tersebut adalah diharamkan.


Mesyuarat Lembaga Fatwa Negeri Sarawak Kali Kesebelas, yang bersidang pada 10 Zulkaedah 1427H/ 1 Disember 2006M telah membincangkan mengenai
Laporan Kegiatan Syarikat Rufaqa' Corporation Sdn. Bhd. (Bekas Pengikut Kumpulan Darul Arqam) (Sarawak)
dan mesyuarat bersetuju menerima keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Kali ke 75 pada 12 September 2006 Mesyuarat telah membuat keputusan seperti berikut :

"mana-mana orang Islam secara individu atau berkumpulan melalui pertubuhan, persatuan atau syarikat yang menjadi ahli jamaah atau pengikut Syarikat Rufaqa' Corporation Sdn. Bhd. (SRC) dan rangkaian syarikat gabungannya adalah mengamalkan ajaran, pegangan dan fahaman yang menyeleweng daripada ajaran Islam;
mana-mana orang Islam secara individu atau berkumpulan melalui pertubuhan, persatuan atau syarikat yang menjadi ahli jamaah atau pengikut Syarikat Rufaqa' Corporation Sdn. Bhd. (SRC) dan rangkaian syarikat gabungannya dengan berselindung di sebalik apa-apa aktiviti-aktiviti ekonomi, perniagaan, pendidikan, kesenian, perubatan, pembinaan, pertanian, perladangan, telekomunikasi atau apa-apa aktiviti lain yang berhubungkait dengan SRC dan apa-apa ajaran yang mempunyai unsur-unsur persamaan dengan ajaran, pegangan dan fahaman kumpulan al-Arqam, adalah mengamalkan ajaran, pegangan dan fahaman yang menyeleweng daripada ajaran Islam;
mana-mana orang Islam secara individu atau berkumpulan melalui pertubuhan, persatuan atau syarikat yang cuba menghidupkan kembali ajaran dan fahaman Kumpulan al-Arqam sama ada melalui Syarikat Rufaqa' Corporation Sdn. Bhd. (SRC), rangkaian syarikat gabungannya atau mana-mana pertubuhan, persatuan atau syarikat yang mempunyai unsur-unsur persamaan dengan ajaran, pegangan dan fahaman Kumpulan al-Arqam adalah mengamalkan ajaran, pegangan dan fahaman yang menyeleweng daripada ajaran Islam;
mana-mana orang Islam secara individu atau berkumpulan melalui pertubuhan, persatuan atau syarikat yang mengamalkan ajaran, pegangan dan fahaman yang disebut di dalam subperenggan (i), (ii) dan (iii) adalah mengamalkan ajaran, pegangan dan fahaman yang bertentangan dengan akidah Ahli Sunnah Wal Jamaah;
apa-apa variasi, versi, bentuk atau cabang mana-mana ajaran, pegangan atau fahaman Kumpulan al-Arqam dan ajaran, pegangan atau fahaman ahli jamaah SRC atau apa-apa ajaran, pegangan atau fahaman kumpulan baru yang mempunyai persamaan dengan unsur-unsur ajaran, pegangan dan fahaman Kumpulan al-Arqam dan ahli jamaah SRC adalah bertentangan dengan akidah Ahli Sunnah Wal Jamaah dan menyeleweng daripada ajaran Islam; atau
apa-apa jua bahan publisiti yang menonjolkan atau menghidupkan ajaran Kumpulan al-Arqam dan ajaran, pegangan atau fahaman ahli jamaah SRC atau apa-apa ajaran, pegangan atau fahaman kumpulan baru yang mempunyai persamaan dengan unsur-unsur ajaran, pegangan dan fahaman Kumpulan al-Arqam dan ahli jamaah SRC dalam apa jua bentuk penerbitan dan cetakan adalah diharamkan".


Mesyuarat Jawatankuasa Fatwa Negeri Sembilan Bil. 03/2015-1436H yang bersidang pada 20 April 2015 bersamaan 01 Rajab 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-69 berkenaan Hukum  Skim Pinjaman Wang Daripada Koperasi dan Seumpamanya Untuk Tunaikan Fardhu Haji Atau Umrah dengan
sighah
 seperti berikut :

Adalah harus seseorang berhutang untuk menunaikan haji atau umrah daripada skim pinjaman wang sekiranya mampu membayar balik hutang tersebut dan ia tidak menjejaskan kehidupan normalnya; dan

Skim pinjaman tersebut hendaklah diuruskan melalui badan atau koperasi yang mementingkan prinsip ikhlas, taawun, adil dan telus dalam operasinya disamping bebas dari unsur-unsur riba.

Status pewartaan : Tidak diwartakan


Hasil berwudhuk ialah dengan membasuh (mengalirkan air) di atas anggota-anggota tertentu seperti muka, dua tangan dan dua kaki dan menyapu air di anggota seperti kepala. Ini tiada boleh dilakukan dengan hanya secawan air walaupun untuk seorang apatah lagi untuk empat orang.

Oleh itu perbuatan yang dikatakan berwudhuk dengan secawan air untuk empat orang itu bertentangan dengan syarak dan wudhuk itu tiada sah.

Diriwayatkan Rasulullah SAW berwuduk dengan secupak air dan mandi dengan segantang air.


Jawatankuasa Fatwa Negeri Terengganu telah memperhalusi dalam perkara di atas didapati bahawa tidak ada larangan atau tegahan dari syarak mengenai penjualan air zam zam. Oleh yang demikian Jawatankuasa Negeri Terengganu berpendapat tiada halangan bagi sesiapa yang memilikinya untuk menjualnya.


Ahli Jawatankuasa Perunding Hukum Syara' (Fatwa) telah membincangkan perkara di atas dengan panjang lebar dan ahli Jawatankuasa berpendapat bahawa lafaz yang disebutkan di atas itu adalah tidak membawa kepada hukum jatuhnya talak, kerana lafaz yang disebutkan itu hanyalah ia berazam untuk menceraikan sahaja.


Mesyuarat Jawatankuasa Fatwa Negeri Sembilan Bil. 03/2015-1436H yang bersidang pada 20 April 2015 bersamaan 01 Rajab 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-61 berkenaan
Hukum Pembayaran Simpanan Kumpulan Wang Simpanan Pekerja (KWSP) Bagi Ahli Yang Memeluk Islam
 dengan
sighah
 seperti berikut :

1. Mengikut hukum syarak, orang bukan Islam tidak berhak mewarisi harta orang Islam dan begitulah sebaliknya;

2. Jika seseorang bukan Islam memeluk Islam dan mempunyai simpanan KWSP dan telah menamakan penama orang bukan Islam maka hendaklah menukar penama tersebut kepada orang Islam. Jika tiada penama orang Islam dan tiada waris Islam yang berhak ke atas harta tersebut setelah beliau meninggal dunia maka harta itu tidak menjadi hak kepada penama bukan Islam, sebaliknya hendaklah diserahkan kepada Baitulmal; dan

3. Orang Islam boleh membuat wasiat kepada orang bukan Islam tidak melebihi 1/3 daripada hartanya.

Status Pewartaan : Proses Warta


Jawatankuasa berpendapat bahawa adalah sah menjual tanah atau umpamanya kepada orang bukan Islam.


Mesyuarat membuat keputusan menasihatkan pihak yang berhutang mengikut terma perjanjian kerana sebarang hutang wajib dibayar.


Ahli Jawatankuasa Perunding Hukum Syara' (Fatwa) telah membincangkan perkara di atas dengan panjang lebar dan mengambil keputusan seperti berikut:

1. Setelah dibahaskan dalam Majlis Fatwa yang diadakan pada tanggal 19 April 1986 akan lafaz yang tersebut: Ya Allah, Ya Tuhanku sesungguhnya aku tidak berniat menceraikan isteriku, tetapi oleh kerana dugaanmu yang Maha Besar aku terpaksa menceraikan isteriku, maka hukumnya jatuh talaknya."

2. Adapun perkataan "terpaksa" yang didapati dalam ayat talak itu tidak menghalang dari gugurnya talak, kerana tidak termasuk dalam makna terpaksa yang sah pada pandangan Syara'."


1. Bahawa Ajaran Azhar bin Wahab adalah bercanggah dan menyeleweng dari pegangan Ahli Sunnah Wal Jamaah dan menjadi keresahan kepada masyarakat (ancaman kepada perpaduan ummah, keutuhan agama, perpaduan bangsa dan keamanan negara).
2. Fahaman dan ajaran ini perlu disekat keseluruhannya dari berkembang di Negeri Kedah Darul Aman.


Mesyuarat Jawatankuasa Fatwa Negeri Kedah yang bersidang pada 5 Oktober 1989 telah membincangkan mengenai Wanita Bekerja Sebagai Tukang Gunting Rambut. Mesyuarat memutuskan bahawa persentuhan yang disengajakan antara lelaki dan perrempuan yang halal berkahwin hukumnya haram. Oleh itu apa-apa pekerjaan yang menyebabkan persentuhan sedemikian adalah haram. Pendapatan wanita Islam yang bekerja memotong/mencuci rambut lelaki adalah haram.


Ahli Jawatankuasa Perunding Hukum Syara' (Fatwa) Negeri Selangor dalam persidangannya yang bertarikh 29 April 1999 telah membincangkan perkara di atas dan keputusannya adalah seperti berikut :

'Jawatankuasa Fatwa kali 1/99 memutuskan bahawa perkara ini merupakan hukum yang telah sedia ada'.


Mesyuarat Lembaga Fatwa Negeri Sarawak Kali ke 7 pada 27 Jun 2002M telah memutuskan seperti berikut:
1. Tujuan kertas kerja dibuat adalah untuk menjadikan surau-surau di Negeri Sarawak ini sebagai MASJID JAMAAH supaya lebih hampir kepada kehendak syarak sekaligus dapat membentuk pengurusan yang lebih kemas dan teratur
2. Hukum Iktiqaf dan Sembahyang Tahiyatul Masjid di surau-surau menimbulkan kekeliruan di kalangan masyarakat Islam samaada ianya disunatkan atau tiada
3. Setelah merdeka, keadaan bangunan dan fizikal surau telah berubah yang mana ianya menyamai bangunan-bangunan Masjid. Ada setengah-setengah surau mendirikan sembahyang Jumaat dengan kelulusan daripada Majlis Islam Sarawak tetapi masih lagi dikenali sebagai Surau
4. Untuk menghapuskan kekeliruan yang berlaku di tengah-tengah masyarakat, berhubung dengan Iktiqaf dan Sembahyang Tahiyatul Masjid di surau-surau maka dicadangkan supaya surau-surau di seluruh negeri Sarawak yang menepati ciri-ciri dan memenuhi kriteria yang telah ditetapkan oleh Majlis Islam Sarawak dijadikan Masjid Jamaah. Sementara surau-surau yang telah mendirikan Sembahyang Jumaat dijadikan Masjid Jamek. Surau-surau di pejabat-pejabat dan tempat-tempat seumpamanya masih kekal dikenali sebagai surau atau Mushalla
5. Cadangan ini tidak melibatkan sebarang implikasi kewangan akan tetapi ianya memerlukan penerangan dan penjelasan daripada agensi agama kepada Jawatankuasa Surau yang difikirkan sesuai untuk dijadikan Masjid Jamaah
6. Sesebuah surau hanya dijadikan sebagai Masjid Jamaah apabila memenuhi kriteria-kriteria yang telah ditetapkan oleh Majlis Islam Sarawak seperti berikut :-
a. Tapak tanah untuk mendirikan sebuah surau mempunyai surat hak milik sama ada diwakafkan atau dikurnia oleh kerajaan
b. Mempunyai Lembaga Amanah di bawah Charitable Trusts Ordinance 1994 atau Jawatankuasa Pengurusan yang dipilih penduduk kampung yang diikitraf oleh Majlis Islam Sarawak
c. Mempunyai pegawai-pegawai surau yang tetap
d. Mendirikan sembahyang 5 waktu berjemaah dan;
e. Mempunyai keupayaan, menjaga kemuliaan dan kebersihan masjid


Jawatankuasa Fatwa Negeri Kedah berpendapat tidak sah zakatnya oleh kerana belanja yang dibuat itu tidak diberikan kepada asnaf yang lapan.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan penuh teliti dan keputusannya adalah seperti berikut:

'Bahawa dengan ini Jawatankuasa Perunding Hukum Syara' (Fatwa) Negeri Selangor yang bersidang kali ke 2/2002 pada 16 April 2002 telah memutuskan bahawa kadar zakat fitrah bagi Negeri Selangor mulai tahun 2002 ditetapkan dengan kadar 2.7 kilogram dan harga adalah berdasarkan harga beras BERNAS (kawalan).


Hukum menulis ayat Al Quran dengan membuat secara lukisan rupa manusia atau haiwan adalah ditegah dan menggunakannya untuk dijadikan perhiasan juga adalah dilarang


Ahli Jawatankuasa Perunding Hukum Syara' (Fatwa) Negeri Selangor dalam persidangannya yang bertarikh 29 April 1999 telah membincangkan perkara di atas dan keputusannya adalah seperti berikut:

'Jawatankuasa Fatwa kali 1/99 yang bersidang pada 29 April 1999 sebulat suara memutuskan perempuan haid dan nifas menggunakan masjid semata-mata untuk tujuan pembelajaran sahaja adalah diharuskan kerana ia mempunyai hajat iaitu untuk menuntut ilmu. Manakala membawa masuk kanak-kanak yang belum mumayyiz ke dalam masjid adalah tidak harus. Ini kerana dikhuatiri kanak-kanak tersebut akan menyebabkan kotoran pada masjid '.


"Bahawa Jawatankuasa Fatwa Negeri Kedah Darul Aman, setelah mengkaji, bersetuju dengan sebulat suara mengharamkan ajaran dan amalan Sayyid Mohammad Al-Masyhur (Al-Mas) kerana mendapati ianya menyeleweng dari ajaran Islam,  pengamal ajaran ini dikehendaki segera bertaubat."


Mesyuarat Jawatankuasa Perunding Hukum Syara' (Fatwa) Negeri Selangor yang bersidang pada 24 Julai 2001 telah sebulat suara memutuskan bahawa:

'Wajib sembahyang Jumaat bagi kakitangan Syarikat Awin Security Sdn. Bhd. yang cukup syarat wajib sembahyang Jumaat. Di samping itu juga ahli Jawatankuasa Perunding Hukum Syara' (Fatwa) Negeri Selangor mencadangkan agar pihak syarikat:

i. Melantik orang bukan Islam untuk bertugas diwaktu tengahari Jumaat samada secara tetap ataupun sementara.

ii. Memohon mendapatkan lesen senjata api daripada pihak berkenaan kerana bertambahnya kakitangan bertugas.

iii. Melantik pengawal wanita untuk bertugas di waktu tengahari Jumaat.


Mengikut Mazhab Syafie pengiraan zakat padi hendaklah dikira jumlah keseluruhan hasil padi yang diperolehi termasuk subsidi yang diberi oleh pihak kerajaan tanpa ditolak kos sewa jentera pembajak, racun dan sebagainya.


Muzakarah Jawatankuasa Fatwa Negeri Sembilan Bil. 04/2015-1436H yang bersidang pada 27 Mei 2015 bersamaan 09 Sya’ban 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-56 berkenaan Pencantuman Benih Untuk Mendapatkan Zuriat dengan
sighah
 seperti berikut :

Hukum mencantumkan benih yang dikeluarkan sebelum akad nikah dan kemudiannya dibuat pencantuman dalam tempoh perkahwinan yang sah adalah haram.

Hukum mencantumkan benih yang diambil dan dicantumkan dalam tempoh perkahwinan yang sah adalah harus.

Hukum memasukkah embrio ke dalam rahim isteri selepas berlaku kematian suami atau perceraian adalah haram.

Status pewartaan : Tidak diwartakan


Mesyuarat Jawatankuasa Fatwa Negeri Kedah yang bersidang pada 6 April 1995 telah membincangkan mengenai Melakukan Korban Untuk Orang Yang Telah Meninggal Dunia. Mesyuarat berpendapat bahawa mengikut qaul yang muktamad tidak harus diperbuat korban untuk orang yang meninggal dunia kecuali ada wasiat daripadanya.


Muzakarah Jawatankuasa Fatwa Negeri Sembilan Bil. 04/2015-1436H yang bersidang pada 26 Mei 2015 bersamaan 08 Sya’ban 1436H telah memutuskan agar ‘uruf pemakaian emas wanita Islam di Negeri Sembilan dikekal pada kadar 200 gram.

Status pewartaan : Tidak diwartakan


Mesyuarat Jawatankuasa Fatwa Negeri Sembilan Bil. 5/1433H yang bersidang pada 30 Ogos 2012 bersamaan 12 Syawal 1433H telah bersetuju memutuskan untuk menerima keputusan Muzakarah Jawatankuasa Fatwa MKI dalam isu pelaburan dalam saham ASN, ASB dan seumpamanya berdasarkan alasan berikut:

1. Telah wujud panel syariah dalam institusi PNB yang mengambil tanggungjawab untuk berusaha dari semasa ke semasa untuk mengurangkan peratus percampuran antara pelaburan yang halal dan haram.

2. Mesyuarat bersetuju bahawa keputusan fatwa perlu dirujuk kepada maslahah umum, maqasid syarak dan realiti semasa. Fatwa dikeluarkan bukan berdasarkan pandangan bersifat peribadi atau hukum yang bersifat ideal semata-mata. Dalil yang menyokong aspek maslahah umum dalam isu pelaburan ASN/ASB ini juga adalah kukuh.

3. Isu ini juga bersifat ijtihadi khususnya bagi penentuan peratus keharaman yang dilakukan oleh Suruhanjaya Sekuriti. Khilaf yang berlaku ini menyebabkan wujudnya sedikit keringanan di dalam sesuatu hukum yang diputuskan.

Berdasarkan pandangan tersebut, mesyuarat bersetuju dengan sighah Muzakarah Jawatankuasa Fatwa MKI seperti berikut:

“Bahawa bagi menjaga kepentingan dan maslahah umat Islam serta mengelakkan kemudharatan yang lebih besar, hukum melabur dalam skim Amanah Saham Nasional (ASN) dan Skim Amanah Saham Bumiputera (ASB) serta dividen atau bonus yang diterima adalah harus”.

Status Pewartaan : Tidak diwartakan


Setelah berbincang dan mengkaji nas-nas yang berkaitan maka jawatankuasa yang bersidang pada hari ini berpendapat bahawa negeri Terengganu Darul Iman adalah sebuah negeri Islam. Oleh itu adalah tidak harus disisi syara' mendirikan rumah-rumah ibadat orang bukan Islam atau mengizinkan mana-mana pihak untuk mendirikan kerana Allah s.w.t. mengharamkan kekufuran sebagaimana firmannya:
??????????? ???????????? ?????????.
Ayat 7, Surah Az-Zumar . Maksudnya: Allah tidal redhakan hambanya berkeadaan kufur.
Pengharaman tersebut melazimkan pengharaman mengadakan bangunan atau tempat yang disediakan bagi tujuan itu. Dengan demikian sesiapa yang terlibat dengan pembinaan atau memberi keizinan untuk pembinaannya maka ia adalah terlibat dalam mengerjakan perkara haram. Sekiranya sesorang beranggapan penglibatannya dalam perkara seumpama itu adalah harus maka dengan ini ia telah menjadi kafir.

??????? ????? . ???? ???? ???? ??? ???? ???? :
???? ?????? ?????? ?????? ????? ????????? ????????.
Maksudnya: Sesiapa yang redha dengan pekerjaan sesuatu kaum, maka jadilah ia kongsi mereka.


Bahawa fahaman dan ajaran Syiah adalah bercanggah dan menyeleweng daripada ajaran Islam yang sebenar menurut pandangan Ahli Sunnah Wal Jama’ah kerana mengandungi elemen-elemen antararanya seperti berikut:

1. Mempercayai bahawa Imam adalah Maksum;

2. Mempercayai kemunculan Muhammad bin Hassan Al-Askari sebagai Imam Mahdi bersama kumpulan orang yang telah mati untuk memberi keadilan;

3. Mempercayai hanya Sayyidina Ali sahaja yang menghimpun Al-Quran dengan sempurna dan menolak Al-Quran yang disusun oleh para sahabat Nabi serta mempercayai bahawa Al-Quran yang sebenar mengandungi tujuh belas ribu ayat kerana berlakunya penyelewengan melalui pengurangan atau penambahan ayat-ayat Al-Quran;

4. Mengamalkan prinsip Al-Taqiyyah iaitu menyembunyikan hakikat akidah, kepercayaan dan amalan yang menjadi pegangan serta perbuatan yang ingin dilakukan;

5. Sayyidina Ali disamatarafkan dengan Allah SWT;

Siaran Warta Fatwa Syiah Negeri Selangor


Mesyuarat Jawatankuasa Fatwa Negeri Perlis Kali Ke-18 yang bersidang pada 22 -  23 April 2015 telah membincangkan isu Dakwaan Melihat Nabi Secara Jaga (Yaqazah). Mesyuarat telah membuat keputusan seperti berikut:

1. Dakwaan seseorang melihat Nabi secara jaga (yaqazah) sama ada dalam bentuk hakiki ataupun ruh selepas kewafatan Baginda SAW tidak pernah dinukilkan melalui riwayat yang sahih berlaku kepada mana-mana sahabat RA, sekalipun ketika saat-saat getir, seperti ketika timbulnya perbezaan pendapat di kalangan mereka. Demikian juga generasi Tabi'ien dan Atba' al-Tabi'ien

2. Kemungkinan berlakunya yaqazah secara ruh adalah dakwaan yang diragui dan ditolak oleh para muhaqqiqin seperti al-Nawawi, Ibn Taimiyyah, Ibn Kathir, Ibn Hajar al-Asqalani, al-Sakhawi. Begitu juga al-Qusyairi.

3. Demikian juga dakwaan melihat jasad nabi di zaman ini secara jaga adalah tertolak. Apa yang dinukilkan dari segelintir para ulama dalam hal ini adalah mengelirukan dan berlaku kontradik di dalam kenyataan mereka sendiri. Nukilan tersebut mempunyai berbagai versi yang berbeza-beza. Ada yang mendakwa melihat dengan Wijdan (pandangan hati), ada yang mendakwa melihat antara tidur dan jaga, ada pula yang mendakwa dengan hanya gambaran nabi dan berbagai lagi. Semua dakwaan ini boleh diberikan berbagai tafsiran yang tidak semestinya membawa makna yaqazah seperti yang difahami oleh sesetengah pihak.

4. Selain itu, dakwaan melihat Nabi secara jaga (yaqazah) juga terdedah kepada tipu daya syaitan. Ia boleh membuka pintu kerosakan dengan berbagai tujuan seperti Ujub dan Sum'ah. Justeru apa-apa dakwaan melihat Nabi sama ada dalam mimpi mahupun jaga yang membabitkan implikasi syara' seperti pegangan akidah, hukum hakam syariat dan penilaian hadis adalah batil dan sesat. Begitu juga dengan dakwaan bacaan tertentu boleh menghadirkan Nabi ke dalam sesuatu majlis juga adalah tidak berasas.


Mesyuarat Jawatankuasa Fatwa Negeri Kedah yang bersidang pada 29 November 2001 telah membincangkan mengenai Hukum Solat Pada Awal Waktunya. Mesyuarat berpendapat bahawa solat adalah di antara ibadat-ibadat wajib yang mempunyai waktu yang luas (واجب موسع) dan sebaik-baik solat ialah yang ditunaikan pada awal waktu akan tetapi apabila dengan kerana merai awal waktu boleh menyebabkan kecurian waktu kerja maka sayugia ditakhirkan solat itu.

Sebagai contoh jika masuk waktu asar 4.30 petang iaitu masa bekerja dan habis masa bekerja pada jam 5.30 petang maka sayugia ditakhirkan solat itu kepada waktu habis kerjanya selama tiada luput waktunya dan masuk ke dalam waktu solat yang lain.


Mesyuarat Lembaga Fatwa Negeri Sarawak Kali ke 1 pada 15 & 16 Rejab 1416H/ 8 & 9 Disember 1995 telah memutuskan :
Bahawa amalan Miring yang diamalkan oleh Masyarakat Iban dalam pandangan Islam adalah haram kerana ianya amalan keagamaan dan berunsur syirik.
Orang Islam adalah dinasihatkan jangan mengambil bahagian dalam upacara Miring


Mesyuarat Jawatankuasa Fatwa Negeri Perlis Kali Ke-18 yang bersidang pada 22-23 April 2015 telah membincangkan isu Hak Hadanah Anak Bagi Ibu Bapa Berlainan Agama. Mesyuarat telah membuat keputusan seperti berikut:

Pasangan bukan Islam yang salah seorang daripada mereka memeluk Islam, maka hak hadanah tidak dinilai berdasarkan kepada agama ibu atau bapa. Sebaliknya diserahkan kepada sesiapa yang lebih dapat menjamin kemaslahatan anak dari sudut perkembangan moral, emosi dan tumbesarannya (
syafaqah
). Dalam masa yang sama, ibu atau bapa yang muslim bertanggungjawab memperkenalkan Islam kepada anak. Perinciannya adalah seperti berikut:
1. Anak Di Bawah Tempoh Susuan

i. Jika anak masih di bawah susuan badan ibu, maka hak hadanah diserahkan kepada ibu.

ii. Jika anak bukan disusui oleh ibu, maka hak hadanah diserahkan kepada sesiapa yang lebih dapat memberi
syafaqah
 yang boleh dirujuk kepada latar kedua-dua pihak dan pilihan anak.
2. Anak Melepasi Tempoh Susuan

i. Jika anak melepasi tempoh susuan tetapi belum
mumayyiz
, maka hak hadanah diserahkan kepada sesiapa yang lebih dapat memberikan
syafaqah
 yang boleh dirujuk kepada latar belakang kedua-dua belah pihak.

ii. Jika anak telah
mumayyiz
 maka dia berhak membuat pilihannya. Melainkan jika dapat dibuktikan pemilihannya itu akan membawa mudharat kepada kehidupan dunianya.
3. Tanggungjawab Memperkenalkan Islam

Ibu atau bapa yang muslim wajib dan berhak memperkenalkan Islam kepada anaknya sekalipun beliau tidak memperolehi hak hadanah. Maka ruang memperkenalkan Islam kepada anak hendaklah diberikan kepadanya.


Tidak harus Al-quran itu ditulis dengan apa-apa bahasa yang lain selain bahasa Arab. Akan tetapi harus diterjemah tafsir Al-quran kepada bahasa yang lain dengan syarat hendaklah dituliskan juga ayat-ayat asal Al-quran itu baik pada sebelah atas atau pada bersebelah muka yang berhadapan.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-46 yang bersidang pada 22 Apr 1999 telah membincangkan Hukum Menyerahkan Sebahagian Tanah Wakaf Kepada Pihak Berkuasa. Muzakarah telah memutuskan bahawa:

Tanah wakaf tidak boleh sama sekali dipindah milik kecuali kerana darurat yang memerlukan demikian berdasarkan syarat-syarat yang tertentu.

Tanah wakaf yang diambil/dipindah milik kepada kerajaan pihak berkenaan hendaklah membayar pampasan mengikut nilai tanah yang diambil atau menggantikan dengan tanah lain yang setara atau yang lebih baik nilainya.

Tanah wakaf yang hendak dibangunkan hendakklah dikecualikan syarat penyerahan tanah untuk tujuan pembinaan kemudahan awam seperti jalan, saliran, tapak pencawang letrik dan sebagainya. Bagaimananpun kemudahan awam itu bolehlah dibina diatas tanah wakaf itu.

 Bagi tanah wakaf khas untuk tujuan-tujuan tertentu seperti masjid, sekolah dan seumpamanya pihak yang mengambil tanah itu hendaklah memperuntukkan bahagian-bahagian yang tertentu sebagai gantian tanah wakaf yag diambil mengikut nilai semasa bagi mengekalkan status wakaf tersebut. Contohnya bangunan bertingkat-tingkat yang didirikan, beberapa unit tertentu (mengikut nilai semasa) diperuntukkan untuk masjid atau sekolah atau sebagainya seperti yang diniatkan oleh pewakaf.


Mesyuarat Jawatankuasa Fatwa Negeri Kedah yang bersidang pada 30 Januari 2008 telah membincangkan mengenai Ternakan Lintah. Mesyuarat memutuskan bahawa hukum menternak lintah untuk tujuan perniagaan adalah harus. Walau bagaimanapun hukum memakan lintah adalah haram sama ada secara langsung atau melalui suntikan. Namun jika dibuat minyak atau seumpamanya untuk kegunaan luaran sahaja hukumnya adalah harus.


Muzakarah Jawatankuasa Fatwa Negeri Sembilan Bil. 05/2015-1436H yang bersidang pada 30 Julai 2015 bersamaan 14 Syauwal 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-83 berkenaan Hukum Pewarisan Bagi Kes Kematian Serentak dengan
sighah
 seperti berikut :

Hukum Pewarisan Bagi Kes Kematian Serentak dalam kejadian yang sama atau sebaliknya dan tidak dapat ditentukan siapa yang mati terlebih dahulu bagi menentukan hak pewarisan, maka mereka tidak akan saling mewarisi antara satu sama lain kerana berdasarkan syarat-syarat pewarisan, waris
(al-warith)
 hendaklah masih hidup semasa kematian orang yang mewariskan
(al-muwarrith).
 Oleh itu, harta pusaka si mati akan dibahagikan kepada waris-waris yang hidup tanpa mengambilkira bahagian ahli keluarga yang mati bersamanya.

Bagi merekodkan waktu kematian, perakuan pakar perubatan hendaklah diterimapakai dan dicatatkan dalam Sijil Kematian.

Keterangan/Hujah :

1. Bagi kes ahli-ahli keluarga yang meninggal secara serentak yang tidak dapat ditentukan siapa meninggal terlebih dahulu dalam kejadian kapal karam, kebakaran, tertimbus dalam runtuhan, kemalangan jalan raya dan sebagainya, Jumhur Fuqaha’ kecuali mazhab Hanbali berpendapat bahawa mereka itu tidak saling mewarisi antara satu sama lain kerana syarat pewarisan ialah waris (
al-warith
) hendaklah masih hidup sewaktu kematian orang yang yang mewariskan (
al-muwarrith
) sedangkan dalam kes kematian serentak syarat tersebut tidak dipenuhi. Dalam kejadian tidak dapat ditentukan siapa yang mati terlebih dahulu di kalangan ahli keluarga, maka mereka tidak saling mewarisi antara satu sama lain.

2. واستدلوا بما روى خارجة بن زيد بن ثابت عن أبيه أنه قال: أمرني أبو بكر الصديق ـ رضي الله عنه ـ بتوريث أهل اليمامة، فورثت الأحياء من الأموات، ولم أورث الأموات بعضهم عن بعض. وأمرني عمر ـ رضي الله عنه ـ بتوريث أهل طاعون عَمْوَاس، وكانت القبيلة تموت بأسرها، فورَّثت الأحياء من الأموات، ولم أورِّث الأموات بعضَهم من بعض. وهكذا نقل عن علي كرم الله تعالى وجهه في قتلى الجَمَل وصِفِّين

Yang bermaksud,
Ini bersandarkan kepada kisah yang diriwayatkan oleh Kharijah bin Zaid bin Thabit daripada bapanya dan dia telah berkata : “ Aku telah diarahkan oleh Abu Bakr al-Siddiq r.a untuk membahagikan harta pusaka kepada penduduk Yamamah, orang-orang yang hidup mewarisi daripada orang yang meninggal dunia. Manakala orang-orang yang meninggal dunia tidak mewarisi sesama mereka. Dan aku juga telah diperintahkan oleh Umar r.a untuk membuat pembahagian pusaka kepada waris si mati yang meninggal akibat wabak taun yang melanda Amwas (sebuah kampung di Palestin). Terdapat kabilah tertentu yang seluruh anggota keluarganya meninggal dunia. Oleh itu, orang yang mati mewarisakan harta mereka kepada warisnya yang hidup dan orang yang meninggal dunia secara bersama itu tidak saling mewarisi di antara mereka. Hal yang sedemikian turut dipraktikkan oleh Ali k.w selepas berlakunya peperangan Jamal dan Siffin.”

3.  Dar al-Ifta’ Mesir telah mengeluarkan fatwa bagi kes kematian serentak melibatkan ahli keluarga dengan menyatakan bahawa ahli keluarga berkenaan tidak mewarisi antara satu sama lain.

4.  Dalam isu pewarisan bagi kes kematian serentak ini, pandangan Jumhur Ulama’ lebih fokus berbanding dengan yang lain di mana Jumhur menetapkan bahawa mereka tidak saling mewarisi antara satu sama lain dan harta pusaka si mati akan dibahagikan kepada waris-waris yang hidup tanpa mengambil kira bahagian ahli keluarga yang mati bersamanya.

5.   Jawatankuasa boleh mengambil pandangan Jumhur dalam menentukan hukum kerana ia berdasarkan kepentingan dan maslahah umat Islam.

Status pewartaan : Tidak diwartakan


Mesyuarat Jawatankuasa Perunding Hukum Syara' (FATWA) Negeri Selangor telah membuat keputusan bahawa pihak Majlis Agama Islam Selangor (MAIS) tidak boleh menjual aset hasil pembangunan tanah wakaf melainkan hanya menjual bentuk-bentuk manfaat sahaja.


Mesyuarat Jemaah Ulamaâ€™ Majlis Agama Islam dan Adat Istiadat Melayu Kelantan membincangkan kemalangan jalan raya dan kesannya dari segi hukum syara':
Mesyuarat telah membuat keputusan bersetuju memfatwakan bahawa sekiranya berlaku kehilangan nyawa pengguna jalanraya disebabkan kemalangan yang berpunca daripada kecuaian beliau sendiri, ia tidak boleh dihukumkan sebagai perbuatan membunuh diri, dan sekiranya kemalangan itu telah menyebabkan kehilangan nyawa atau harta benda yang lain disebabkan kecuaian pengguna jalanraya tersebut, ia tidak boleh dihukumkan sebagai melakukan pembunuhan secara sengaja, tetapi ia termasuk dalam kategori pembunuhan secara tidak sengaja dan wajib bagi pengguna tersebut membayar pampasan yang wajib seperti diyat (ganti rugi) dan lain-lain hukuman yang telah ditetapkan dalam feqah Islam.


Mesyuarat Lembaga Fatwa Negeri Sarawak kai ke 7 pada 27 Jun 2002M telah memutuskan bahawa:
1. Solat Jumaat tidak boleh didirikan berbilang-bilang dalam satu kawasan (qaryah) kecuali kerana hajat seperti penduduk begitu ramai dan sukar bagi mereka untuk berkumpul
2. Solat Jumaat di negeri Sarawak ditentukan berdasarkan kepada qaryah. 'Qaryah' menurut pentafsiran lama bagi negeri Sarawak sesuai dengan keadaan waktu itu ialah Kampung-Kampung orang Islam seperti Kampung Buntal, Muara Tebas dan lain-lain
3. Dengan pembesaran Bandaraya Kuching umpamanya dan pertumbuhan kampung-kampung atau kawasan-kawasan perumahan baru serta terdirinya surau atau masjid, permohonan mendirikan sembahyang Jumaat berdasarkan kepada konsep yang lama bertambah banyak. Sedangkan keadaan sedemikian tidaklah selaras dengan kehendak syarak dalam mendirikan Jumaat
4. Bagi mengatasi masalah ini mestilah ada satu dasar yang jelas berhubung dengan Qaryah selaras dengan keadaan perkembangan dan pertumbuhan masyarakat serta selari dengan hukum supaya kebenaran mendirikan Jumaat boleh diberi selaras dengan 'semangat' Jumaat dan selari dengan hukum yang telah ditetapkan oleh Islam dan sejajar dengan pandangan ulama-ulama yang muktabar
5. Adalah dicadangkan supaya Majlis Islam Sarawak menentukan kawasan-kawasan Jumaat mengikut pembahagian Qaryah tertentu dengan menggunakan persempadanan melalui sungai/jalanraya serta mengambil kira kepadatan penduduk dalam suatu kawasan.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan penuh teliti serta mengikut hukum yang mu"tabar dan mengambil keputusan seperti berikut :

Mesyuarat Jawatankuasa Perunding Hukum Syara' (Fatwa) Negeri Selangor yang diadakan pada 23 Mac 1998 memutuskan agar pegawai Masjid Negeri Selangor membuat kajian dan penelitian yang lebih terperinci atas perkara-perkara berikut sebelum membuat sebarang keputusan:

(i) Asas-asas kukuh pengecualian sesuatu kawasan (dalam kawasan masjid) sebagai bukan masjid.

(ii) Kegunaan sesebuah masjid, khususnya ke atas Masjid Negeri Selangor.

(iii) Plan Masjid Negeri Selangor.


Mesyuarat Lembaga Fatwa Negeri Sarawak kali ke 6 pada 8 Zulkaedah 1422H/ 22 Januari 2002M telah sebulat suara memutuskan bahawa :
i) Tariqat Naqsyabandiah Al-Aliyyah di bawah pimpinan Syeikh Nazim berfahaman dengan fahaman-fahaman Wehdatul Ujud, Martabat Tujuh Nur Muhammad yang bertentangan dengan konsep dan fahaman akidah Ahli Sunnah Wal Jamaah
ii) Tariqat ini berpegang kepada hadis-hadis maudu'
iii) Mereka mengamalkan konsep Yaqazah (dapat berkomunikasi dengan Allah s.w.t dalam mimpi) yang bertentangan dengan fahaman dan akidah Ahli Sunnah Wal Jamaah
Menurut Pengerusi Kumpulan Ahli Tarikat Naqsyabandiah Al-Aliyyah Syeikh Nazim Al-Haqqani pernah melawat Sarawak. Setelah dikaji didapati dalam ajarannya tidak boleh diamalkan oleh orang Islam dan ianya telah diharamkan oleh Kerajaan. Dalam pada itu, Pengerusi walau bagaimanapun ada menyiasat tentang ajaran ini dan hasil dariapda siasatan tersebut beliau berharap agar ianya terus pudar.
Kesimpulannya Ahli Mesyuarat bersetuju bahawa ajaran ini menyeleweng dan diharamkan


Hukum melantik orang bukan Islam sebagai Peguam Syar’ie adalah haram. Keputusan ini dibuat bersandarkan kepada dalil-dalil daripada nas al-Quran dan Hadith, Kaedah
Fiqhiyyah
,
Maslahah
 dan
Siasah Syar’iyyah
.


Mesyuarat Lembaga Fatwa Negeri Sarawak kali ke 4 pada 24 Syaaban 1420H/ 2 Disember 1999M telah memutuskan bahawa:
1. Setiap minuman arak mestilah mengandungi alkohol tetapi bukan semua alkohol itu adalah dari arak. Alkohol dari proses pembuatan arak hukumnya haram dan najis, tetapi alkohol yang dibuat bukan melalui proses pembuatan arak hukumnya tidak najis tetapi haram diminum seperti racun.
2. Minuman ringan yang dibuat sama caranya dengan membuat arak sama ada mengandungi sedikit alkohol atau alkoholnya disuling adalah haram diminum
3. Minuman ringan yang dibuat untuk dijadikan arak atau bahan yang mabuk dan tidak sama caranya dengan proses arak adalah haram
4. Tapai halal dimakan
5. Alkohol yang terjadi dan digunakan sebagai barang sampingan dalam proses pembuatan makanan tidak najis dan boleh dimakan seperti pengawet
6. Ubat-ubatan dan pewangi yang ada mengandungi alkohol adalah harus dan dimaafkan


Harta-harta yang diperolehi dengan cara yang tidak mematuhi syariah seperti riba, gharar, perjudian, penipuan, rompakan, rampasan, rasuah dan seumpamanya adalah haram dan tidak boleh digunakan untuk manfaat dan kepentingan diri sendiri serta perlu dibersihkan melalui kaedah-kaedah berikut :

Diserahkan kepada Baitulmal untuk maslahah-maslahah umum umat Islam seperti membiayai pembinaan atau penyelenggaraan jambatan, jalan, tandas dan seumpamanya;
Diserahkan kepada golongan fakir miskin; atau
Jika harta tersebut merupakan harta rompak, curi dan seumpamanya, maka harta tersebut perlu diserahkan semula kepada pemiliknya. Jika pemiliknya telah meninggal dunia atau tidak dapat dijumpai, maka harta tersebut mestilah dikembalikan kepada ahli warisnya. Sekiranya tidak dapat diketahui pemilik atau ahli waris pemilik, maka harta tersebut hendaklah diserahkan kepada Baitulmal.


Binatang ternakan (Al An'am) yang bertindik atau ditebuk lubang telinga seperti ear tag tidaklah termasuk dalam kategori mengurangkan daging atau cacat. Dengan itu adalah sah untuk dijadikan qurban atau aqiqah.


Mesyuarat Fatwa Negeri Sarawak kali ke 4 pada 24 Syaaban 1420H/ 2 Disember 1999M sebulat suara bersetuju bahawa Sembahyang Tarawih adalah dua puluh rakaat berpegang kepada pendapat Mazhab Al-Imam As-Syafie berdasarkan kepada beberapa dalil di antaranya :
i)Al-Hadis - Yazid bin Rauman "Dan datang
berita dari Malik, ayng diterima dari Yazid bin Rumman mengatakan bahawa orang-orang di zaman Saidina Omar r.a Sembahyang Tarawih dua puluh rakaat dan tiga witir"
(Riwayat Malik dalam Kitab Muwattak)
ii) Sembahyang Tarawih dua puluh rakaat adalah ijma' para sahabat kerana ia telah dilakukan oleh orang Islam sejak dari Zaman Khalifah Omar, Osman dan Ali r.a Telah berkata Al-Kasani bahawa Saidina Omar telah mengumpul para sahabat untuk Sembahyang TArawih dalam bulan Ramadhan diimamkan oleh Ubai bin Kaab dan tidak seorang pun antara mereka yang membantah.
iii) Sembahyang Tarawih lapan rakaat adalah Sunnah RAsul sementara dua puluh rakaat pula adalah Sunnah Khulafa' Ar-Rasyidin, mengikut Sunnah Khulafa' Ar-Rasyidin bererti mengikut Sunnah Rasulullah S.A.W. sebagaimana yang ditegaskan Rasul kira-kira bermaksud :
"Hendaklah kamu berpegang kepada sunnah ku dan sunnah Khulafa' Ar-Rasyidin yang mendapat petunjuk dan pegangilah ia dengan sekuat-kuatnya"


Perbuatan melukis, melakar, mengukir, mengilustrasi atau memvisualisasikan gambar para malaikat, Nabi-Nabi terdahulu, Rasulullah Sallallahu ‘alaihi wasallam dan ahli keluarga serta para Sahabat Baginda Sallallahu ‘alaihi wasallam yang utama atau melakonkan watak-watak mereka dalam apa juga bentuk adalah haram; dan
Orang Islam adalah dilarang mencetak, menjual, mengedar, membeli atau memiliki perkara-perkara yang tersebut dalam perenggan (a) dalam apa jua bentuk.


Menghadiri majlis sambutan perayaan agama lain seperti Deepavali, Tahun Baru Cina dan sebagainya perlu dilihat kepada:
a) Niat untuk menarik kepada Islam, kehadiran itu untuk memperlihatkan keindahan Islam kepada mereka, bahawa Islam adalah agama yang ada toleransi.
b) Tidak meredhai agama lain dan tidak melakukan sesuatu yang ditegah oleh Islam seperti melakukan upacara agama mereka, meminum minuman yang memabukkan.
c) Tidak menimbulkan perkara yang syubhah dan fitnah.
Kalau perkara-perkara di atas itu dapat dipenuhi, maka menghadiri majlis berkenaan tidak ditegah.


1. SIS Forum (Malaysia) dan mana-mana individu, pertubuhan atau institusi yang berpegang kepada fahaman liberalisme dan pluralisme agama adalah sesat dan menyeleweng daripada ajaran Islam.

2. Mana-mana bahan terbitan yang berunsur pemikiran-pemikiran
fahaman liberalisme dan pluralisme
agama hendaklah diharamkan dan boleh dirampas.

3. Suruhanjaya Komunikasi dan Multimedia Malaysia (SKMM) hendaklah menyekat laman-laman sosial yang bertentangan dengan ajaran Islam dan Hukum Syarak.

4. Mana-mana individu yang berpegang kepada fahaman liberalisme dan pluralisme agama hendaklah bertaubat dan kembali ke jalan Islam.


1.Menetapkan bahawa kadar
‘uruf
 pemakaian emas perhiasan oleh wanita Islam di negeri Melaka ialah sebanyak 200 gram;
2.Kadar pengiraan zakat emas perhiasan bagi negeri Melaka ialah 2.5 peratus daripada nilai emas yang melebihi kadar
‘uruf
 pemakaian emas yang ditetapkan seperti formula berikut :
2.5% x (nilai emas – kadar
‘uruf
) = zakat emas
Meminda keputusan fatwa terdahulu dengan keputusan ini dan menyiarkannya dalam Warta Kerajaan Negeri Melaka.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (Jawatankuasa Muzakarah MKI) Kali Ke-78 yang bersidang pada 12 Jun 2007 telah membincangkan Penentuan Hukum Syarak Di Dalam Pelaksanaan Skim Pajak Gadai Islam (Al-Rahn) Di Malaysia (Cadangan Kadar Upah Simpan Barang Gadaian).
Muzakarah telah memutuskan bahawa bersetuju menerima cadangan kadar upah simpan barang gadaian untuk skim al-Rahn seperti berikut :-
Sekiranya setelah tamat tempoh yang dinyatakan, barang gadaian tersebut masih gagal ditebus, persetujuan kedua-dua belah pihak perlu diperolehi bagi menentukan tempoh lanjutan dan kadar yang dikenakan.


(1) Nyanyian dan seni kata yang memuji Allah dan Rasul atau keindahan makhluk Allah atau kepada tanggungjawab atau mengenai sifat bertaqwa kepada Allah S.W.T. adalah diharuskan;

(2) Jika nyanyian secara berkumpulan di antara lelaki dan perempuan sama ada semasa persembahan atau latihan adalah diharuskan sekiranya tidak bercampur gaul di antara lelaki dan perempuan;

(3) Penyanyi tidak boleh mempersembahkan nyanyian dengan gaya yang memberahikan dan boleh menimbulkan fitnah;

(4) Penyanyi hendaklah memakai pakaian yang menutup aurat;

(5) Tidak memuji makhluk Allah secara berlebihan (bermaksud tidak terkeluar daripada syara'); dan

(6) Sekiranya terdapat ayat Al-Quran yang digunakan sebagai nasyid hendaklah dibaca mengikut hukum tajwid.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan teliti mengikut hukum yang muktabar dalam Islam dan memutuskan bahawa cadangan penetapan upah Amil Zakat Fitrah di Negeri Selangor dari 1/8 kepada 1/6 adalah persoalan teknikal. Sehubungan dengan itu, Pusat Zakat Selangor bolehlah berbincang dengan Pusat Agihan Zakat bagi menentukan kadar upah tersebut.


Setelah dikaji beberapa kitab Feqah dalam Mazhab Syafie dan juga fatwa yang pernah dikeluarkan oleh Mufti Kelantan beberapa ketika yang lalu, masalah yang berbangkit itu dapatlah disimpulkan seperti berikut:
(i) Menjual kura-kura kerana semata-mata tubuhnya atau dagingnya untuk dimakan atau lainnya yang tidak mendatangkan faedah menurut syarak kepada orang Islam atau bukan Islam adalah haram.
(ii) Kura-kura boleh dijual dan boleh dimakan hasil jualannya. Jika kura-kura itu dijual kepada orang bertujuan memelihara untuk mendapatkan telur.


(1) Adalah harus seseorang berhutang untuk menunaikan haji atau umrah sekiranya diyakini mampu membayar balik hutang tersebut dan ia tidak menjejaskan kehidupan normalnya.

(2) Skim pinjaman tersebut hendaklah diuruskan melalui badan atau koperasi yang mementingkan prinsip ikhlas, taawun, adil dan telus dalam operasinya di samping bebas dari unsur-unsur riba.


Jawatankuasa Perunding Hukum Syara' (Fatwa) telah membincangkan perkara tersebut di atas dengan saksama dan dipersetujui mengikut keterangan yang telah diberi oleh anak angkat (Sujar bt. Stat, Salmah bt. Kasamani) dan saksi - Puan Sumi bt. Hj. Abd. Latiff, En. Kasamani dan Puan Nilam bt. Ludin bahawa "Borang pengistiharan" itu adalah bermaksud sebagai wasiat kepada anak angkat.


Penjualan majalah, buku, gambar atau lain-lain bahan bercetak di mana terdapat gambar yang lucah atau menjolok mata adalah ditegah menurut hukum syarak dan hendaklah dielakkan.


Aqiqah adalah satu tuntutan agama, dalam melaksanakan hendaklah dilakukan dengan ikhlas dan tidak sepatutnya dicampur adukkan dengn lain-lain tujuan.


Jawatankuasa Perunding Hukum Syara' (Fatwa) Negeri Selangor yang bersidang pada 15 November 2001 telah memberi pandangan bahawa;

Penjualan kondom di Negeri Selangor hendaklah dilakukan secara terkawal seperti mendapatkan kebenaran bertulis dari doktor dan dijual di tempat-tempat tertentu serta menentukan had umur pembeli. Janganlah penjualannya dipamerkan secara terbuka di tempat-tempat awam lebih-lebih lagi kotak pembungkus kondom itu dipamerkan gambar yang mengghairahkan. Peraturan ini perlu dibuat supaya tidak berlaku penyalahgunaannya.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 28 Okt 2007 telah membincangkan mengenai fatwa Sijil Simpanan Nasional menurut Islam. Mesyuarat mengambil keputusan supaya perkara ini dipanjangkan kepada Majlis Panel Syariah Bank Simpanan Nasional untuk perbincangan lanjut. Mesyuarat juga bersetuju memberi pandangan kepada Bank Simpanan Nasional supaya skim sijil simpanan premium ini diletakkan di bawah sistem Perbankan Islam.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 25 April 2010 bersamaan 10 Jamadilawal 1431H telah membincangkan hukum perceraian melalui alat-alat media elektronik. Mesyuarat telah membuat keputusan bersetuju menfatwakan seperti berikut :

1. Talak dalam bentuk tulisan yang jelas daripada suami yang ditujukan kepada isterinya secara khusus melalui alat-alat media elektronik seperti SMS, Faksimili, email dan lain-lain adalah sah sekiranya disertai dengan niat dan hendaklah dikemukakan ke Mahkamah Syariah untuk mensabitkan talak tersebut.

2. Talak yang dilakukan melalui alat-alat media elektronik adalah kaedah perceraian yang tidak menepati adab perceraian yang digariskan oleh syarak.


(1) Harga zakat fitrah bagi tahun 1428H/2007M adalah sebanyak RM5.20 seorang; dan

(2) Semua umat Islam yang tinggal atau bekerja di Negeri Selangor hendaklah membayar zakat fitrah kepada penolong-penolong amil yang dilantik oleh Majlis Agama Islam Selangor bagi tahun 1428H/2007M.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 25 April 2010 bersamaan 10 Jamadilawal 1431H telah membincangkan cadangan penetapan nisab Zakat Mata Wang Malaysia dan lain-lain harta bagi haul antara Ramadhan 1431 Hijriah hingga Ramadhan 1432 Hijriah.

Mesyuarat telah membuat keputusan bersetuju menetapkan nisab Zakat Mata Wang Malaysia dan lain-lain harta bagi haul antara Ramadhan 1431 Hijriah hingga Ramadahan 1432 Hijriah ialah sebanyak RM10,200.00.


Mesyuarat Jawatankuasa Perunding Hukum Syara' Negeri Selangor telah sebulat suara membuat keputusan bahawa peruntukan RM500,000.00 dan RM270,507.35 yang diberikan oleh MAIS kepada MAIS Zakat Sdn. Bhd. di awal penubuhannya tidak perlu dibayar semula kerana wang tersebut diambil dari peruntukan asnaf amil sendiri untuk pembelian peralatan pejabat dan bukanlah berbentuk modal malah tiada sebarang keuntungan daripada wang tersebut.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 25 April 2010 bersamaan 10 Jamadilawal 1431H telah membincangkan hukum perlakuan Mat Rempit (Lumba Haram) menurut pandangan Islam.

Mesyuarat telah membuat keputusan bersetuju menfatwakan bahawa hukum perlakuan Mat Rempit adalah haram kerana faktor-faktor berikut:

1. Perlakuan Mat Rempit (Lumba Haram dan lain-lain) merupakan perlakuan yang boleh membahayakan diri sendiri.

2. Menyebabkan berlaku bahaya kepada pengguna jalan raya.

3. Mat Rempit sengaja melanggar hak-hak jalan raya yang ditentukan oleh syarak.

4. Perlakuan Mat Rempit menyebabkan berlakunya perbuatan jenayah kerana kebanyakkan mereka dilaporkan berada di bawah pengaruh dadah dan arak dan dengan itu mudah terjerumus kepada perbuatan jenayah yang diharamkan oleh syarak.


Mesyuarat Jawatankuasa Perundingan Hukum Syarak Wilayah Persekutuan Kali Ke-85 yang telah bersidang pada 3 Disember 2013 telah berbincang dan bersetuju menerima penambahbaikan taarif had kifayah, asnaf zakat dan kadar baru Had Kifayah seperti berikut :

(a) Takrif Had Hifayah

(i) Had kifayah dari sudut bahasa ialah kadar keperluan (kecukupan). Manakala dari sudut istilah ialah kadar minima bagi keperluan asas dalam kehidupan seseorang.

(ii) Penilaian bagi menentukan Had Kifayah adalah merangkumi 6 aspek keperluan asasi manusia seperti berikut:

(1) Perlindungan

Perbelanjaan menyediakan perlindungan untuk diri dan tanggungan di bawahnya merangkumi sewa rumah atau bayaran ansuran rumah murah, bil air, dan elektrik serta segala yang bersangkutan dengan keperluan asasi sebuah tempat tinggal berasaskan keperluan minima.

(2) Makanan

Segala bahan makanan dan minuman asasi yang diperlukan atau dimakan oleh seseorang individu dan tanggungan di bawahnya yang memenuhi keperluan asasi sama ada ketika berada di dalam atau di luar rumah.

(3) Pakaian

Segala bentuk pakaian yang digunakan atau dipakai oleh seseorang individu dan tanggungan di bawahnya merangkumi pakaian harian, pakaian kerja dan lain-lain pakaian asas.

(4) Perubatan

Merujuk kepada segala bentuk perubatan iaitu:
·        Rawatan biasa;
·        Pembelian ubat biasa;
·        Pembelian alat-alat perubatan biasa dan;
·        Rawatan major daripada mana-mana pusat perubatan
·        Rawatan alternatif lain

(5) Pendidikan

        Merujuk kepada bentuk pendidikan iaitu:
·        Perbelanjaan pendidikan Fardhu Ain
·        Perbelanjaan berkaitan pendidikan diri, ahli keluarga sama ada di peringkat pra sekolah, rendah, menengah, kolej dan IPTA. Ianya juga meliputi keperluan yang berkaitan pendidikan tersebut seperti pembelian peralatan pelajar.

(6) Pengangkutan

Segala perbelanjaan yang berkaitan pengangkutan berbayar (tambang) oleh seseorang individu dan tanggungannya serta musafir yang diharuskan oleh syara’.

(iii) Penilaian had kifayah ini dibuat berdasarkan nas-nas seperti berikut:

(1) Pandangan daripada Dr. Wahbah Az-Zuhaili di dalam kitabnya Usul Fiqh Islami pada jilid ke 2 yang bermaksud:

‘
Keperluan itu ialah kemudahan-kemudahan yang diperlukan oleh manusia untuk memudahkan kehidupan mereka menghindarkan dari kepayahan hidup dan ketiadaannya akan menyebabkan hidup mereka ditimpa kesusahan dan kesulitan’.

(2) Pandangan daripada Imam Nawawi di dalam kitab al-Majmuk pada jilid ke 6 bermaksud:

‘
Berkata sahabat kami: Perkara yang diambil kira di dalam menentukan had kecukupan seseorang adalah pada makanan, pakaian, tempat tinggal dan semua perkara yang diperlukan bersesuaian dengan keadaannya tanpa berlebihan dan tidak menyusahkan pada diri seseorang dan mereka berada di bawah tanggunggannya’.

(b) Takrif Asnaf Zakat

(i)  Fakir

Seseorang yang tidak mempunyai apa-apa harta atau pekerjaan atau menerima pendapatan daripada sumber-sumber lain yang jumlahnya tidak sampai 50 peratus daripada keperluan harian dan keperluan tanggungannya dan tidak sampai 50 peratus daripada belanja hidup seseorang yang hidup sederhana dan orang-orang tanggungannya.

(ii)  Miskin

Seseorang yang mempunyai pekerjaan atau hasil usaha yang hanya memenuhi sebahagian keperluan asasinya tetapi tidak mencukupi untuk menampung keperluan harian dan juga menampung orang-orang tanggungannya

(iii) Amil
Mereka yang terlibat secara langsung dengan institusi zakat samaada individu atau organisasi bagi mengurus dan mentadbir hal ehwal zakat termasuk pemungutan, pengagihan, pengurusan kewangan dan sebagainya.

(iv) Muallaf

Mereka yang dijinakkan hatinya atau mereka yang diharapkan kecenderungan hatinya untuk menerima Islam atau memeluk Islam (tetapi belum kukuh Islamnya) terbahagi kepada dua iaitu:-

(a) Beragama Islam
·        Baru memeluk agama Islam.
·        Orang yang memeluk Islam tetapi masih lemah imannya.

(b) Bukan beragama Islam
·        Boleh dipujuk supaya masuk Islam.
·        Cenderung hatinya kepada ajaran Islam.
·        Ketua-ketua kumpulan bukan Islam yang baik hubungannya dengan ketua-ketua Islam.
·        Masyarakat orang Asli yang boleh dipujuk supaya menganut Islam.

(v) Ar-Riqab

Memerdekakan orang-orang Islam daripada cengkaman perhambaan dan penaklukan sama ada dari segi cengkaman fizikal atau mental seperti cengkaman kejahilan dan terbelenggu di bawah tawanan orang-orang tertentu.

(vi) Al-Gharimin

Golongan yang berhutang untuk memenuhi keperluan asas bagi kemaslahatan diri, keluarga tanggungan atau masyarakat yang memerlukan penyelesaian segera yang dibenarkan oleh syarak.

(vii) Fisabilillah

Mana-mana orang atau pihak yang melibatkan diri dalam sesuatu aktiviti untuk menegak, mempertahan dan mendakwahkan agama Islam serta kebajikannya.

(viii) Ibnu Sabil

Mana-mana orang dalam perjalanan bagi maksud-maksud yang dibenarkan oleh syarak dari mana-mana negeri atau negara yang memerlukan bantuan.


(1) Bagi kes Congenital Adrenal Hyperplasia (CAH) pembedahan jantina untuk kembali kepada genetik asal iaitu perempuan adalah diharuskan oleh Islam kerana ia boleh dilakukan melalui rawatan hormon dan pembedahan;

(2) Manakala bagi kes Testicular Feminization Syndrome (TSF), untuk kembali kepada genetik asal (lelaki) secara pembedahan atau rawatan hormon adalah sukar. Sekiranya individu berkenaan bercadang untuk melakukan juga pembedahan, ia adalah diharuskan selagimana perbuatan tersebut tidak mendatangkan kemudharatan sama ada dari aspek psikologi atau biologi kepada individu tersebut; dan

(3) Bagi kes Testicular Feminization Syndrome yang dikesan ketika dewasa, individu tersebut boleh menjalani kehidupan seperti biasa dan jantina mereka diiktiraf berdasarkan fizikal dan genitalia zahir mereka. Pembedahan untuk mengeluarkan testes (sekiranya ada) adalah harus untuk mengelakkan risiko penyakit seperti mendapat kanser. Perkahwinan dengan pasangan mengalami Testicular Feminization Syndrome tidak perlu dipisahkan.


Mesyuarat Jawatankuasa Pengursan Hukum Syarak Kali Ke-86 yang bersidang pada 18b Julai 2014 telah bersetuju dengan cadangan menggunakan wang zakat dalam akaun semasa MAIWP di Bank Islam bagi pelaburan jangka pendek.


Pameran Jin, Hantu dan Keranda, Pameran Alam Misteri serta yang berkaitan dengannya adalah
ditegah oleh Islam kerana ia boleh mendatangkan mudharat pada akidah umat Islam. Manusia tidak dapat mencapai hakikat sebenar alam misteri, jin dan hantu. Umat Islam tidak seharusnya dididik dengan perkara-perkara khurafat dan tahyul seumpama ini.


Jawatankuasa Perunding Hukum Syara' (Fatwa) telah membahaskan perkara di atas dengan penuh teliti dan panjang lebar serta mengambil kira dari segi kuasa (Undang-Undang) dan hukum syara' adalah seperti berikut:

1. Malah mengikut peruntukkan perkara 158 (3) Undang-undang Pentadbiran Agama Islam Negeri Selangor No. 3/1952 yang diberi kuasa kepada peruntukkan tersebut adalah perlu dilaksanakan.

2. Majlis Fatwa dalam hal ini adalah sependapat bahawa hukuman hudud adalah wajib dilaksanakan ke atas mereka yang didapati bersalah, tetapi oleh kerana berdasarkan kepada Undang-undang tersebut, maka hukuman yang dikenakan itu sahajalah yang dapat dilaksanakan."


(1) Ikan ternakan yang dipelihara dalam kolam, tasik, lombong dan seumpamanya serta diberi makanan daripada najis seperti babi dan bangkai sebagai sumber makanan utama adalah haram dimakan; dan

(2) Penternak dilarang memberi ikan ternakan dengan makanan utama daripada najis sebagai langkah di samping menjaga sensitiviti umat Islam.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan teliti dan mengikut hukum yang mu"tabar dalam Islam. Keputusannya adalah seperti berikut :

'Jawatankuasa Fatwa kali ke 5/98 yang bersidang pada dan memutuskan hukum meracun rumput di kawasan tanah perkuburan adalah tidak harus. Ini adalah untuk mengelakkan daripada rumput-rumput tersebut mati dan memberi kesan sampingan kepada alam sekitar dan makhluk lain.'


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 1 Jan 2006 telah membincangkan mengenai fatwa berhubung kad kredit:
 Mesyuarat Jamaah Ulama' bersetuju memfatwakan bahawa penggunaan kad kredit islamik untuk bermuamalah dan membayar zakat adalah diharuskan manakala penggunaan kad kredit konvensional diharuskan sekiranya pengguna kad ini dapat mengelakkan diri daripada dikenakan bayaran atau denda yang berunsur riba.


Mesyuarat Jawatankuasa Fatwa Negeri Johor yang bersidang pada 4 Rejab 1434 Bersamaan 14 Mei 2013 telah membincangkan mengenai Sunah Nabi Sallallahu Alaihi Wasallam Yang Ditinggalkan.

 Alhamdulillah fatwanya:

Setelah membuat kajian dan juga penyelidikan di dapati tidak ada sumber sohih yang boleh membuktikan bahawa lambang A adalah ajaran yahudi. walaubagaimanpun terdapat satu hadis yang mengatakan bahawa apabila Rasulullah Sallallahu Alaihi Wasallam menunjuk, maka Rasulullah Sallallahu Alaihi Wasallam menunjuk dengan keseluruh tapak tangannya bukan dengan jari telunjuknya sahaja.


Penggunaan Pneumatic Percussive Stunning dalam sembelihan lembu dan binatang halal seumpamanya adalah
dibenarkan dengan syarat tengkorak haiwan sembelihan yang dikenakan stunning dalam keadaan tidak retak dan matinya adalah kerana sembelihan.


(1) Pesakit heamophilia tidak diwajibkan berkhatan kerana proses khatan boleh membawa mudharat kepada pesakit. Walaubagaimanapun, aspek taharah bagi pesakit heamophilia perlu dipelajari dan diberi perhatian khusus oleh pesakit berkenaan untuk memastikan kesempurnaan bersuci dan kesahihan ibadah.

(2) Bagi kanak-kanak yang cacat akal, kewajipan berkhatan adalah bergantung kepada tahap kecacatan otak yang dialaminya. Gugur semua kewajipan melaksanakan ibadah termasuk berkhatan ke atas kanak-kanak yang mengalami kecacatan otak yang teruk. Ahli keluarga kanak-kanak berkenaan perlu memastikan kebersihan anggota kanak-kanak tersebut dijaga dengan baik.


Harus menggunakan alat bantuan untuk tujuan hubungan kelamin bagi suami dan isteri dengan syarat berikut:

(1) Tidak mendatangkan kemudaratan dari segi fizikal ataupun mental sama ada dalam jangka masa pendek atau panjang;

(2) Alat yang digunakan bukan dari bahan yang najis;

(3) Hendaklah ada persetujuan bersama di antara suami dan isteri; dan

(4) Digunakan untuk tujuan kebaikan bagi perkara yang diharuskan oleh syara' sahaja.


Ahli Jawatankuasa Perunding Hukum Syara' (Fatwa) telah membincangkan dengan teliti dan ahli mesyuarat bersetuju membuat keputusan seperti berikut:

"Tanah wakaf Masjid untuk mendapatkan hasil atau kewangan masjid dibuat projek perumahan hukumnya adalah harus dan rumahnya bolehlah dijual tapak (tanahnya). Tapak rumah itu adalah dikira pinjam/sewa sahaja."

Ia berdasarkan kepada Buku Fatwa-Fatwa Kerajaan Johor Jilid Pertama muka surat 275.

"Jawapan soalan tiga - kalau barang wakaf itu berupa seperti rumah dan seumpamanya diwakafkan kerana pendapatan hasilnya maka boleh wakaf itu disewakan."


(1) Dadah jenis syabu dan dadah-dadah jenis baru yang lain mempunyai kesan mudharat yang sama seperti ectasy, katamine dan Gamma Hyroxybutyric Acid (GHB).

(2) Oleh itu, penyalahgunaan dadah jenis syabu dan dadah-dadah jenis baru yang lain adalah haram dan semua aktiviti yang berkaitan dengan penyalahgunaan dadah ini seperti menanam, memproses memiliki, menjual, mengedar, membeli atau membenarkan premis digunakan untuk bersubahat dengan penggunaannya adalah juga diharamkan.


Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-71 yang bersidang pada 22 - 24 Nov 2005 telah membincangkan Hukum Suami Yang Melakukan Hubungan Seksual Secara Paksaan. Muzakarah telah memutuskan bahawa di dalam Islam hubungan di antara lelaki dan wanita adalah dihalalkan setelah melalui akad Ijab dan Qabul yang sah.

Oleh itu Muzakarah bersetuju memutuskan bahawa tiada istilah rogol atau melanggar hak asasi manusia dalam sebuah perkahwinan yang sah dan keganasan rumahtangga yang berlaku adalah lebih bersifat dharar yang boleh diambil tindakan melalui peruntukan undang-undang sedia ada.


Pencarum KWSP digalakkan mengeluarkan zakat sejurus menerima atau mengeluarkan wang KWSP tersebut jika cukup nisabnya tanpa menunggu haul setahun.


Jawatankuasa Perunding Hukum Syara'(Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut:

1. Jika digunakan untuk perhiasan semata-mata, hukumnya adalah diharuskan kerana ia tidak didapati unsur-unsur penghinaan atau merendahkannya dan diletakkan di tempat yang tinggi.

2. Jika digunakan untuk makan atau kegunaan harian, hukumnya adalah haram kerana pinggan ini akan digunakan bercampur dengan orang-orang bukan Islam dan orang yang suci atau berhadas.

Di samping itu terdapat juga dilihat sebagai satu penghinaan atau meringan-ringan ayat Al-Quran yang boleh seseorang itu menjadi terkeluar dari Islam seperti disebut dalam kitab Al-Majmuk Surah Al-Mahzab Lisyairazi, Juzuk 2, Muka 196 :


Jawatankuasa berpendapat ayat-ayat al-Quran dan tulisan-tulisan bagi perkataan yang dimuliakan oleh Islam tidak boleh dijadikan lukisan pada kain untuk dijadikan pakaian kerana dibimbangi membawa kepada penghinaan dan sayugialah dicegahkan.


Ahli Jawatankuasa Perunding Hukum Syara' (Fatwa) telah membincangkan masalah tersebut dengan detail dan mengambil keputusan adalah seperti berikut:

"Bahawasanya tidak dibolehkan menggunakan tapak masjid atau bekas tapak masjid, melainkan untuk masjid sahaja, kerana masjid itu adalah tempat yang suci dan pasti dipelihara kesuciannya dan kehormatannya. Oleh itu tidaklah seharusnya mengkuburkan sebarang mayat di tapak masjid atau bekas tapak masjid."


(1) Amalan dan perbuatan kumpulan Black Metal, Heavy Metal, Proto Metal, Doom Metal, Power Metal, Speed Metal, Thrash Metal, Death Metal dan Progressive Metal adalah sesat dan bercanggah dengan ajaran Islam.

(2) Antara ciri-ciri kesalahan yang diamalkan adalah seperti berikut:

Dari segi akidah

i. Memijak Al-Quran;

ii. Memuja Iblis dan syaitan;

iii. Beramal dengan fahaman tiada agama (Free Thinker);

iv. Anti Ketuhanan; dan

v. Mengaku telah murtad.

Dari segi syariah

i. Membakar Al-Quran dan menghina Al-Quran;

ii. Mendakwa diri sebagai pengikut syaitan;

iii. Melakukan upacara meditasi dan pesta puja api;

iv. Meminum arak;

v. Mengamalkan seks bebas;

vi. Menggalakkan amalan bunuh diri; dan

vii. Menggalakkan pembunuhan.

Dari segi akhlak

i. Suka kepada muzik berbentuk heavy metal, ganas dan liar di samping mengagungkan syaitan dan memuja roh;

ii. Minum darah binatang yang dibunuh dengan kejam sebagai simbolik anti ketuhanan dan semua agama;

iii. Berpakaian tidak senonoh dan memakai aksesori seperti rantai salib terbalik dan pentagram, melukirkan parut di bawah dagu yang ditoreh dengan duit syiling;

iv. Suka berfoya-foya seolah-olah tiada pegangan agama dan pergaulan bebas di antara lelaki dan perempuan serta mengamalkan seks bebas; dan

v. Menghisap dadah.

(3) Oleh itu, umat Islam diminta menjauhi kumpulan tersebut kerana perbuatan dan amalan mereka boleh menyebabkan seseorang itu terkeluar daripada Islam serta tindakan undang-undang yang sewajarnya boleh diambil ke atas mereka.


Mesyuarat Jawatankuasa Fatwa Negeri Sembilan Bil. 8/2013-1434H yang bersidang pada 03 Julai 2013 bersamaan 24 Sya’ban 1434H telah bersetuju memutuskan untuk menerima keputusan Muzakarah Fatwa Majlis Kebangsaan Bagi Hal Ehwal Ugama Islam Malaysia Kali Ke-66 bertarikh 25 November 2004 dalam isu Hukum Wakalah dan Beberapa Perkara Berbangkit Dalam Ibadah Qurban dengan
sighah
 seperti berikut :

i. Hukum asal wakalah adalah harus.

ii. Harus bagi wakil mewakilkan kepada orang lain dengan keizinan muwakkil .

iii Harus bagi wakil mewakilkan kepada orang lain sekiranya tidak mampu atau tidak layak melakukan sendiri perkara yang diwakilkan tersebut.

iv. Harus mengagihkan daging qurban ke tempat atau negara lain.

v. Tidak harus mengagih dan memberi makan daging qurban kepada orang bukan Islam.

Mesyuarat juga memutuskan bahawa sighah perwakilan antara orang yang berkorban kepada wakilnya hendaklah dinyatakan secara lafaz atau kinayah seperti bertulis dan seumpamanya.

Status Pewartaan : Tidak Diwartakan


Dari segi siasah dan maslahah, zakat merupakan pemangkin kepada ekonomi umat Islam. Peraturan dan undang-undang yang telah ditetapkan oleh pemerintah atau Ulil Amri adalah demi menjaga hak dan kepentingan zakat tersebut.

Walaupun dari segi syara, mengagihkan zakat secara persendirian tanpa melalui pemerintah adalah sah sekiranya diagihkan kepada asnaf yang layak, tetapi perbuatan melanggar peraturan dan undang-undang pemerintah dalam perkara kebaikan adalah berdosa, kerana di dalam Islam patuh dan taat kepada pemerintah atau Ulil Amri dalam perkara kebaikan adalah wajib.

Mengenai hukum qada' zakat, ia wajib dilakukan bagi zakat yang telah memenuhi syarat wajib tetapi tidak ditunaikan pada masa yang sepatutnya.


Setelah diedarkan kain yang tersebut kepada Ahli Jawatankuasa Fatwa yang hadir pada hari ini, dan setelah diteliti dan dihalusi apa yang didakwa adanya tulisan '???? ' dan lain perkataan, Jawatankuasa mendapati bahawa tulisan-tulisan tersebut tidak dapat dikesan dengan jelas. Oleh itu, Jawatankuasa Fatwa yang bersidang pada hari ini berpendapat kain tersebut sama seperti kain-kain lain, harus dipakai.


Mesyuarat Jawatankuasa Fatwa yang bersidang pada 5 Jamadilawal 1430H bersamaan 30 April 2009M kali 180 setelah meneliti, membahas dan membincang isi kandungan lagu yang bertajuk Allah Peduli dan Yesus Kekuatanku yang di nyanyikan oleh Agnes Monica bersetuju bahawa HARAM di nyanyikan dan disiarkan dan boleh menjadikan syirik.


Penggunaan kaedah Autopsi Maya (
Virtual Autopsy
) dalam bedah siasat mayat jika memenuhi keperluan, wajib diberi keutamaan berbanding kaedah bedah siasat yang diamalkan sekarang.


Jawatankuasa Fatwa Negeri Terengganu yang bersidang hari ini telah berbincang mengenai gerakan menolak hadis dan ' JAM' yang ditaja oleh Kasim Ahmad dan juga bacaan ' terjemahan' quran oleh Osman Ali seorang rakyat Singapura. Perkara tersebut telah menimbulkan kekeliruan dan keluh kesah dikalangan masyarakat Islam serta mengancam akidah Islam, oleh itu perkara ini hendaklah dibincangkan dengan meluas oleh pusat Islam untuk diambil tindakan sewajarnya.


Jawatankuasa perunding Hukum Syara' (Fatwa) telah membincangkan perkara di atas dengan penuh teliti dan mengambil keputusan seperti berikut:

"Oleh kerana masalah ini (ASN) adalah masalah Nasional (Kebangsaan), maka Jawatankuasa Fatwa berpendapat masalah tersebut patut dimajukan kepada Majlis Fatwa Kebangsaan".


(1) FELDA wajib mengeluarkan zakat ke atas hasil pendapatannya dengan mengambil kira pendapatan anak-anak syarikat, sekiranya semua urusan ke atas pemilikan ekuiti dan akaun pendapatan anak-anak syarikat dikawal oleh FELDA sendiri.

(2) Walau bagaimanapun, sekiranya pendapatan anak-anak syarikat FELDA diuruskan melalui akaun yang berasingan, maka anak-anak syarikat tersebut wajib mengeluarkan zakat pendapatannya secara berasingan.


Ahli Jawatankuasa Perunding Hukum Syara' (Fatwa) Negeri Selangor dalam persidangannya yang bertarikh 12 Februari 1998 telah membincangkan perkara di atas dan keputusannya adalah seperti berikut :

'Bahawasanya Jawatankuasa Perunding Hukum Syara' (Fatwa) Negeri Selangor telah memutuskan Ilmu Hakikat Hassan bin Jonit adalah bertentangan dan menyeleweng daripada akidah Islam. Segala bentuk buku dan risalah terbitannya adalah haram dan boleh membawa kesesatan. Umat Islam yang menganuti ajaran ini hendaklah bertaubat dan kembali ke ajaran Islam yang sebenar.'


1. Tiada halangan untuk menggunakan perkataan Islam oleh mana-mana pertubuhan, malahan digalakkan tetapi hendaklah berdisiplinkan ilmu, iman dan ehsan. Walau bagaimanapun mana-mana orang atau pertubuhan yang menggunakan Islam atau perkataan Islam untuk tujuan mengelirukan masyarakat atau penyelewengan adalah salah dan bercanggah dengan prinsip-prinsip syariat Islam dan boleh diambil tindakan menurut peruntukan undang-undang yang sedia ada.

2. Seseorang itu sudah diiktiraf sebagai orang Islam jika menepati rukun Iman dan Islam. Dari itu adalah salah dan tidak berhak bagi mana-mana pihak menambah apa-apa syarat lain bagi menentukan keislaman seseorang itu. Fahaman bahawa perlu ada tambahan syarat-syarat lain, selain menepati rukun Iman dan rukun Islam, seperti pengakuan atau sokongan kepada pihak tertentu sebelum seseorang itu ditentukan keislamannya adalah salah di sisi Islam. Oleh itu sesiapa yang mengamal, mengajar, menyeru atau menyebar dengan apa-apa cara jua pun akan fahaman tersebut adalah melakukan perbuatan yang termasuk dalam perbuatan menyebar ajaran salah atau menyeleweng.

3. Ketentuan syurga atau neraka adalah hak mutlak Allah Ta"ala. Dari itu, dakwaan bahawa pengakuan dan sokongan kepada orang atau pertubuhan tertentu diperlukan sebelum seseorang Islam layak ke syurga atau ke neraka adalah salah menurut ajaran Islam. Oleh itu sesiapa yang mengamal, mengajar, menyeru atau menyebar dengan apa-apa cara jua pun akan fahaman tersebut maka perbuatan sedemikian termasuk dalam perbuatan menyebar ajaran salah atau menyeleweng.


ENAKMEN PENTADBIRAN AGAMA ISLAM

(NEGERI SEMBILAN) 2003

[
Enakmen No.10/2003
]

PEMBERITAHUAN FATWA

AJARAN DAN FAHAMAN HIZBUT TAHRIR

P
ADA
 menjalankan kuasa yang diberikan oleh seksyen 49 Enakmen Pentadbiran Agama Islam (Negeri Sembilan) 2003 [
Enakmen No. 10/2003
], Jawatankuasa Fatwa dengan perkenan Yang di-Pertuan Besar dan dengan persetujuan Yang Teramat Mulia Undang Yang Empat dan Tengku Besar Tampin, mengeluarkan fatwa seperti yang berikut:

Ajaran dan fahaman Hizbut Tahrir adalah bercanggah dengan pegangan Ahli al-Sunnah wa al-Jamaah yang menjadi teras pegangan masyarakat Islam di Negeri Sembilan berdasarkan kepercayaan, perbuatan dan pengamalan aliran Hizbut Tahrir.

Percanggahan ajaran dan fahaman Hizbut Tahrir dengan pegangan Ahli al-Sunnah wa al-Jamaah adalah seperti berikut:

bahawa pemerintah, ahli Parlimen dan para ulama’ Islam kesemuanya kafir serta harus diperangi kerana menerima sistem kufur;

negara-negara Islam semuanya negara kafir kerana berhukum dengan sistem kufur dan haram menyertai sistem kerajaan sekarang;

menafikan istilah “
al-Qada’ wa al-Qadar
”;

berpegang kepada fahaman
Qadariyyah
;

akidah
Siyasiyyah
 lebih penting daripada akidah
Ruhiyyah
;

menolak sumber akidah melalui hadith
Ahad
 kerana boleh membawa kesesatan kerana hadith
Ahad
 itu merupakan dalil
zanni
 sedangkan akidah itu keyakinan; dan

bahawa Nabi dan Rasul tidak maksum sebelum diangkat menjadi Nabi atau Rasul.

Oleh yang demikian, Jawatankuasa Fatwa Negeri Sembilan memutuskan bahawa fahaman dan ajaran Hizbut Tahrir adalah bertentangan dengan pegangan Ahli al-Sunnah wa al-Jamaah. Mana-mana orang Islam sama ada secara individu atau berkumpulan adalah dilarang –

menganut, mengamal, menjadi ahli atau pengikut fahaman dan ajaran Hizbut Tahrir, melalui pengakuan bersumpah atau apa-apa kaedah lain yang berlawanan dengan pegangan Ahli al-Sunnah wa al-Jamaah;

mengajar, menyebar, menghidup, menganjur, mempromosi fahaman dan ajaran atau menghadiri apa-apa perayaan, sambutan keraian atau majlis yang dikaitkan dengan ajaran atau fahaman Hizbut Tahrir; atau

memiliki, menyimpan, mencetak, menerbit, menjual, mengedar atau menggunakan apa-apa terbitan, risalah, majalah, buku, media sosial, dokumen, rakaman audio, filem atau apa-apa bahan yang dikaitkan dengan ajaran atau fahaman Hizbut Tahrir.

4.         Mana-mana orang Islam yang telah berbai’ah atau mengamalkan fahaman dan ajaran Hizbut Tahrir adalah disifatkan bercanggah dengan ajaran agama Islam yang sebenar dan hendaklah segera bertaubat serta memohon keampunan kepada Allah S.W.T.

Dibuat 01 OKTOBER 2020

[JMKNNS.BPK.100-32/1: PUNS 100/2/4 Jld.2]

Dato’ Hj. Mohd YUSOF bin Hj. Ahmad

Mufti Kerajaan Negeri

Negeri Sembilan


Ahli-Ahli Jawatankuasa Fatwa telah sebulat suara bersetuju memutuskan perkara-perkara berikut:
a) Menerima pakai keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-83 bertarikh 22 hingga 24 Oktober 2008 bahawa:
i. Bagi menjaga kehormatan dan kemuliaan ayat-ayat suci al-Qur"an dan kalimah-kalimah suci agama Islam, perbuatan menggantung apa jua ayat-ayat suci al-Qur"an atau kalimah-kalimah suci agama Islam di premis-premis bukan Islam atau mana-mana tempat yang boleh mendedahkannya kepada penghinaan, penipuan atau penyalahgunaan adalah dilarang oleh Islam.
ii. Penjualan dan penyimpanan kitab suci al-Qur"an di kedai-kedai yang dimiliki oleh orang bukan Islam adalah juga dilarang oleh Islam kerana ia boleh membawa kepada penghinaan ke atas kehormatan dan kesucian kitab suci tersebut.
b) Mewartakan keputusan fatwa tersebut dalam Warta Kerajaan Negeri Melaka bagi tujuan penguatkuasaan undang-undang


Muzakarah Jawatankuasa Fatwa Negeri Sembilan Bil. 01/2016-1437H yang bersidang pada 28 Januari 2016 bersamaan 18 Rabi’al-Akhir 1437H telah bersetuju memutuskan untuk menerima keputusan Muzakarah Fatwa Kebangsaan Bil. 3/2015 berkenaan Hukum Rokok Elektronik dan Vape dengan
sighah
 seperti berikut :

1. Setelah meneliti fakta-fakta, hujah-hujah dan pandangan yang dikemukakan Muzakarah mendapati bahawa:

i. Rokok elektronik mengandungi Nikotin, Propylene Glycol, Vegetable Glycerin dan bahan perisa dan pewarna. Manakala vape pula mengandungi Propylene Glycol, Vegetable Glycerin dan bahan perisa dan pewarna.

ii. Bahan-bahan yang terkandung rokok elektronik dan vape tersebut boleh memudaratkan dan boleh memberi kesan kepada kesihatan seperti ketagihan, menggalakkan pembekuan darah, kematian mengejut, iritasi pada mata, tekak dan kulit serta mampu membunuh sel paru- paru. Kandungan lain yang terdapat di dalam rokok elektronik dan vape juga boleh mendatangkan kesan sampingan kepada kesihatan.

iii. Prinsip passive smoker seperti pada rokok konvensional juga terpakai pada rokok elektronik dan vape di mana orang yang berada di sekeliling juga mendapat kesan hembusan wap yang keluar daripada rokok elektronik dan vape. Oleh itu, ia tidak hanya memberi mudarat kepada penghisap rokok elektronik dan vape tersebut bahkan juga orang di sekeliling mereka.

iv. Berdasarkan dapatan kajian-kajian dari sudut perubatan dan saintifik yang dibentangkan tersebut, rokok elektronik dan vape masih tidak terbukti sebagai alternatif rawatan ketagihan berhenti merokok atau nikotin oleh perokok-perokok, malahan ia menyebabkan lebih ramai akan terjebak dalam permasalahan ini, termasuk remaja dan kanak-kanak.

2. Dari perspektif syarak, hukum pengharaman memakan atau meminum atau mengambil bahan-bahan yang memudaratkan disebut oleh ulama daripada keempat-empat mazhab iaitu Hanafi, Maliki, Syafie dan Hambali dalam kitab-kitab mereka. Mereka menyatakan bahawa bahan-bahan yang memudaratkan tubuh badan haram dimakan, diminum atau diambil sekalipun ia suci seperti racun, tanah, kaca dan seumpamanya.

3. Salah satu dalil umum dalam pengharaman penggunaan rokok elektronik dan vape ini ialah perbuatan tersebut memudaratkan tubuh. Syariat Islam melarang perbuatan dan tindakan yang membawa kepada kebinasaan dan memudaratkan diri, sebagaimana firman Allah SWT dalam Surah Al-Baqarah, ayat 195:

   وَلَا تُلقُواْ بِأَيدِيكُم إِلَى ٱلتَّهلُكَةِ‌ۛ

“Dan janganlah kamu sengaja mencampakkan diri kamu ke dalam bahaya kebinasaan”.

Hadith Nabi SAW:

 لاَ ضَرَرَ وَلاَ ضِرَارَ

“Tidak boleh mudharatkan (diri sendiri) dan memberi kemudharatan (kepada orang lain)”.

(Hadith riwayat Ahmad, Malik, Ibn Majah dan al-Daraqutni)

4. Antara kriteria kemudharatan yang diambilkira oleh Islam dalam pengharaman sesuatu makanan atau minuman atau bahan ialah:

i. Kemudaratan bahan tersebut terbukti dengan jelas atau nyata;

ii. Pengambilan bahan tersebut secara kebiasaannya (ghalib) boleh membawa kemudaratan;

iii. Kemudaratan merangkumi kemudaratan yang berlaku secara segera atau secara perlahan;

iv. Kemudaratan merangkumi sesuatu yang boleh membawa kematian, kehilangan/kerosakkan

anggota, membawa penyakit berbahaya, atau kemudaratan pada akal;

v. Bahan yang memudaratkan tersebut tidak mempunyai sebarang manfaat yang muktabar.

5. Penghujahan berasaskan kepada qiyas juga membuktikan bahawa rokok elektronik dan vape tidak berbeza hukumnya dengan rokok konvensional kerana kedua-duanya mempunyai ʿillah yang sama iaitu memudaratkan tubuh.

6. Penggunaan rokok elektronik dan vape adalah bentuk pembaziran yang diharamkan oleh agama kerana ia adalah perbelanjaan dalam perkara yang sia-sia, tidak berfaedah, dan malahan memudaratkan tubuh. Ia juga membebankan ekonomi negara bagi membiayai kos rawatan penyakit berkaitan.

7. Penggunaan rokok elektronik dan vape juga terdedah kepada penyalahgunaan yang boleh membawa kepada kegiatan pengedaran ganja dan dadah yang berbahaya. Justeru, adalah wajar perkara-perkara yang sangat terdedah kepada kemudaratan yang besar ditutup melalui penetapan hukum haram, berasaskan kepada kaedah sadd al-dharīʿah سد الذريعة iaitu “menutup pintu kerosakkan”

8. Berasaskan kepada maslahah umum, pihak pemerintah mempunyai kuasa untuk melarang penggunaan bahan-bahan yang memudaratkan kepada masyarakat bagi menjaga kepentingan umum (maslahah ammah)mereka berdasarkan kaedah fiqh:

تَصَرُّفُ الْإِمَامِ عَلَى الرَّعِيَّةِ مَنُوطٌ بِالْمَصْلَحَةِ

“Tindakan pemerintah terhadap rakyat hendaklah bergantung kepada maṣlaḥah”

9. Islam adalah agama yang lengkap yang sentiasa menjaga kehidupan manusia sejagat berdasarkan prinsip Maqasid Syariah iaitu menjaga agama, nyawa, aqal, keturunan dan harta. Penggunaan rokok elektronik dan vape ini sekiranya tidak dibendung, boleh meruntuhkan lima prinsip syarak ini.

Keputusan : Berdasarkan kepada hujah-hujah yang dikemukakan serta perbincangan dan pandangan yang diberikan oleh ahli-ahli, Muzakarah Muzakarah bersetuju terhadap keperluan mengharamkan penggunaan rokok elektronik dan vape. Oleh itu, umat Islam adalah dilarang menghisap rokok elektronik dan vape atau apa-apa aktiviti yang berkaitan dengan rokok elektronik dan vape.

Status pewartaan : diwartakan


Mesyuarat Jawatankuasa Perunding Hukum Negeri Selangor yang diadakan pada 16 April 2002 telah memutuskan adalah tidak boleh seorang amil menerima sebarang hadiah, saguhati atau sedekah dalam melaksanakan tugasan rasmi atau tugasan harian.

Menurut Enakmen Badan-Badan Berkanun (tatatertib dan surcaj) Selangor 2001 mengatakan bahawa:-

Seseorang pegawai tidak boleh;

a) membelakangkan kewajipannya kepada badan berkanun demi kepentingan peribadinya;

b) berkelakuan dengan sedemikian cara yang mungkin menyebabkan kepentingan peribadinya bercanggah dengan kewajipannya kepada badan berkanun;

c) berkelakuan dengan apa-apa cara yang mungkin menyebabkan kepentingan peribadinya bercanggah dengan kewajipannya kepada badan berkanun sehingga menjejaskan kebergunaannya sebagai seorang pegawai badab berkanun;

i) Dia telah membiarkan kepentingan peribadinya bercangggah dengan kewajipannya kepada badan berkanun sehingga menjejaskan kebergunaannya sebagai seorang pegawai badan berkanun atau;

ii) Dia telah menggunakan kedudukannya sebagai seorang pegawai badan berkanun bagi faedah dirinya sendiri;

d) Berkelakuan dengan demikian cara sehingga memburukkan atau mencemarkan nama badan berkanun;

e) Kurang cekap atau kurang berusaha;

f) Tidak jujur atau tidak amanah;

g) Tidak bertanggungjawab;

h) Membawa atau mencuba membawa apa-apa bentuk pengaruh atau tekanan luar untuk menyokong atau memajukan apa-apa tuntutan berhubung dengan atau terhadap badan berkanun, samaada tuntutan itu ialah tuntutannya sendiri atau tuntutan mana-mana pegawai lain badan berkanun;

i) Ingkar perintah atau berkelakuan dengan apa-apa cara yang boleh ditafsirkan dengan munasabah sebagai ingkar perintah; dan

j) Cuai dalam melaksanakan tugasnya.

7. (1) Seorang pegawai tidak boleh menerima atau memberikan dan tidak boleh membenarkan isteri atau suaminya atau mana-mana orang lain untuk menerima atau memberikan bagi pihaknya apa-apa hadiah, samaada dalam bentuk zahir atau selainnya, daripada atau kepada mana-mana orang, persatuan atau badan atau kumpulan orang jika penerimaan atau penberiaan hadiah itu dalam apa-apa segi mempunyai kaitan samaada secara langsung atau tidak langsung, dengan tugas rasminya.

(2) Ketua Bahagian seseorang pegawai boleh, jika difikirkankannya patut, membenarkan pegawai itu untuk memberikan suatu surat pujian daripada mana-mana orang, persatuan, badan atau kumpulan orang sempena persaraan atau pertukaran pegawai itu asalkan surat pujian itu tidak terkandung dalam suatu bekas yang bernilai.

(3) Ketua Bahagian boleh membenarkan pemungutan sumbangan secara spontan oleh pegawai-pegawai dibawah jagaannya bagi maksud pemberian hadiah kepada seseorang pegawai dalam bahagiannya sempena persaraan, pertukaran atau perkahwinan pegawai it atau apa-apa peristiwa lain yang sesuai.

(4) Jika-

a) Seseorang pegawai berasa ragu-ragu tentang sama ada bentuk, amaun atau nilai hadiah yang diterima olehnya adalah sepadan dengan maksud hadiah itu diberikan; atau

b) Hal keadaan menyebabkan sukar bagi seorang pegawai untuk menolak sesuatu hadiahatau cenderamata yang bernilai, yang penerimanya dilarang oleh peaturan ini,

Hadiah itu bolehlah diterima secara rasmi tetapi pegawai itu hendaklah, dengan seberapa segera yang praktik, mengemukakan suatu laporan bertulis kepada Ketua Bahagiannya yang mengandungi perihalan lengkap dan anggaran nilai hadiah itu dan keadaan hal hadiah itu diterima.

(5) Apabila diterima laporan yang dibuat dibawah subperaturan(4), Ketua Bahagian hendaklah-

a) membenarkan pegawai itu menyimpan hadiah itu; atau

b) mengarahkan supaya hadiah itu dikembalikan, melalui Ketua Bahagian itu, kepada pemberinya.


Mesyuarat Jawatankuasa Fatwa Negeri Melaka bil. 2/2014 yang bersidang pada 30 Jamadil Akhir 1435H bersamaan 30 April 2014M telah meneliti dan membincangkan mengenai
Cadangan Penetapan Kadar Zakat Fitrah Negeri Melaka Bagi Tahun 1435H /2014M.
 Mesyuarat telah membuat keputusan seperti berikut :

(1)    Harga zakat fitrah Negeri Melaka bagi tahun 1435H/2014M ialah sebanyak RM6.70 seorang;

(2)    Penetapan kadar tersebut adalah berdasarkan harga purata beras Super Tempatan Gred A (5%-10% hancur), mengikut timbangan satu gantang Baghdad bersamaan 2.6 kilogram; dan

(3)    Semua umat Islam yang tinggal atau bekerja di Negeri Melaka hendaklah membayar zakat fitrah kepada amil-amil yang dilantik oleh Majlis Agama Islam Melaka bagi tahun 1435H/2014M.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 4 Julai 2004 telah membincangkan mengenai fatwa berkaitan dengan air kumbahan. Mesyuarat telah membuat keputusan fatwa seperti berikut:
1. Air kumbahan adalah air yang terkandung dalam kumpulan air mutanajjis dan sekiranya air ini tidak dirawat dan masih dalam keadaan ini ia tidak boleh digunakan untuk mengangkat hadas dan menyucikan najis dengannya.
2. Sekiranya air kumbahan ini dirawat dengan rawatan moden yang boleh mengasing dan menghilangkan kenajisannya sehingga air tersebut kembali kepada sifat asalnya, iaitu air ini tiada lagi kesan perubahan disebabkan oleh najis dari segi rasa, warna dan bau serta disahkan oleh pakar-pakar dalam bidang ini bahawa ia bebas dari kuman dan penyakit, maka air ini diharuskan penggunaannya untuk mengangkat hadas dan menyucikan najis dengannya.


Jawatankuasa Fatwa dalam persidangannya kali ke 5/98 memutuskan agar sandaran hukum syara' yang lebih kukuh diperolehi bagi menyokong sesuatu hukum yang diputuskan iaitu:

Menurut Dr. Wahbah al-Zuhailiy dalam kitab al-Fiqh al-Islami Wa"adillatuh didalam bab sembahyang Tahiyat al-Masjid:

'Sesiapa yang memasuki masjid disunatkan membuat sembahyang sunat dua rakaat sebagai penghormatan kepada pemilik masjid kerana terdapat hadis Rasulullah s.a.w,

Maksudnya:
Apabila salah seorang kamu memasuki masjid, janganlah dia duduk sebelum melakukan ruku' dua rakaat sembahyang dua raka'at.


Mesyuarat Jawatankuasa Syariah Negeri Perak Kali Ke 163 yang bersidang pada 20 Jamadil Awal 1425H bersamaan 8 Julai 2004M bersetuju dijalankan pemeriksaan kesihatan kepada bakal-bakal pengantin di negeri Perak atas kaedah
(Al Wiqoyah Khairul Minal 'ilajj
) dan bukannya sebagai menambah syarat atau menjadikan ia sebagai sekatan perkahwinan.